title: Dayton

text: Daytonin julkisessa koulujärjestelmässä on 30 koulua ja yli 14 500 oppilasta. Daytonin ympäristössä on on 26 yliopistoa ja korkeakoulua. Niistä suurimmat ovat Wrightin osavaltionyliopisto ja Daytonin yliopisto, joka on Ohion suurin yksityinen yliopisto. Aivan Daytonin keskustassa sijaitseva Sinclair Community College on Yhdysvaltain suurimpia kaksivuotisia collegeja.


title: Dayton

text: Daytonin kulttuurielämää tukee vuonna 1986 perustettu The Arts Center Foundation -säätiö. Kaupungissa on esimerkiksi National Register of Historic Places -listalle valittu Victoria Theatre, joka on restauroitu moderniksi esittävien taiteiden keskukseksi. Victoria Theatre Associationilla on vuodessa noin 400 näytöstä, ja se ylläpitää Victoria Theatren lisäksi kahta muuta kulttuurirakennusta. Kaupungissa on myös vuonna 1933 perustettu ammatimainen 83 soittajan filharmoninen orkesteri ja Jeraldyne Blundenin vuonna 1968 perustama tanssiseurue Dayton Contemporary Dance Company, joka on yksi harvoista maailmanlaajuisesti tunnetuista yhdysvaltalaisista tanssiseurueista, joka ei ole kotoisin maan miljoonakaupungeista.


title: Dayton

text: Dayton Daily News on päivittäin ilmestyvä sanomalehti. Sen lisäksi kaupungissa ilmestyy useita kaupunkilehtiä ja oppilaitosten julkaisuja. Kaupungissa on lisäksi useita televisio- ja radiokanavia.


title: Dayton

text: Daytonissa on pelannut muutamia ammattilaisurheilujoukkueita. Baseballin farmisarjoissa on pelannut Dayton Dragons ja jääkiekon farmisarjoissa Dayton Bombers. Niiden lisäksi yliopistoilla on omia urheilujoukkueita. Daytonin yliopiston Dayton Flyers on menestynyt erityisesti koripallossa.


title: Næstved

text: Næstved on Tanskassa Sjællandin alueella sijaitsevan Næstvedin kunnan keskustaajama. Vuoden 2012 alussa taajamassa oli 41 857 asukasta.


title: Næstved

text: Næstved sijaitsee etelä-Själlannissa. Vuonna 1135 benediktiinimunkit perustivat alueelle luostarin, ja vuotta pidetään myös kaupungin perustamisvuotena. Paikka tunnettiin vahtihusaarien (gardehusarer) rykmentistä, joka suoritti näyttäviä vahdinvaihtoja kaupungin vanhan keskustan kaduilla. Rykmentti muutti Slagelseen vuonna 2003. Gavnøn linna hiukan kaupungin ulkopuolella tunnetaan tulppaaneistaan.


title: Daytona Beach

text: Daytona Beach on kaupunki Yhdysvalloissa Floridan osavaltiossa. Vuonna kaupungissa oli 61 005 asukasta, ja siellä käy lähes kahdeksan miljoonaa turistia vuodessa. Siellä on useita oppilaitoksia, mutta parhaiten se tunnetaan vapaa-ajan harrastusmahdollisuuksistaan kuten moottoriradoista. Joka vuosi helmikuussa yli 200 000 NASCAR-fania tulee kaupunkiin katsomaan kauden avajaiskisaa, Daytona 500 -kilpailua, joka ajetaan legendaarisella Daytona International Speedwayllä.


title: Daytona Beach

text: Kaupungin ranta on leveä, ja niin tiivistä hiekkaa, että sille voi ajaa tavallisella autolla. Hiekkaradalla on kilpailtu autoilla ja moottoripyörillä jo vuodesta 1902. Vuonna 1959 rakennettiin erillinen moottorirata; rantahiekalla saa edelleen ajaa mutta ei enää kilpaa.


title: Daytona Beach

text: Kaupunki on houkutellut rantalomalaisia myös ilmastollaan: tammikuun kylmimpinäkään öinä lämpötila ei yleensä laske alle +8 asteen, ja toisaalta heinäkuun helteen jäävät kohtuullisiksi, yleensä alle +32 °C.


title: Syntyneet tappajiksi

text: Syntyneet tappajiksi () on yhdysvaltalainen toimintaelokuva, jonka Warner Bros. julkaisi vuonna 1994. Elokuvan on ohjannut Oliver Stone. Tarinan on tehnyt Quentin Tarantino, ja käsikirjoitukseksi sen muokkasivat Richard Rutowski, Oliver Stone ja David Veloz.


title: Syntyneet tappajiksi

text: Elokuvalle myönnettiin vuoden 1994 Venetsian elokuvajuhlissa Pasinetti-palkinnon parhaan naisnäyttelijän tunnustus Juliette Lewisin roolityöstä. Lisäksi Oliver Stone sai kilpailun tuomariston erikoispalkinnon.


title: Syntyneet tappajiksi

text: Elokuva oli lisäksi ehdolla puolalaisen Camerimage-elokuvajuhlien Vihreän sammakon saajaksi sekä ehdokkaana Golden Globe ja MTV Movie Award -palkintojen saajaksi.


title: Syntyneet tappajiksi

text: "Syntyneet tappajiksi" -elokuvaa on väitetty osasyyksi useisiin elokuvaa kopioiviin murhiin, joista tunnetuin on huhtikuussa 1999 tapahtunut Columbinen verilöyly, jossa kaksi koulun oppilasta, Eric Harris ja Dylan Klebold, tappoivat aseiden ja räjähteiden avulla yhteensä 14 oppilasta (mukaan lukien itsensä), sekä yhden opettajan. Harris ja Klebold olivat katsoneet elokuvan yli 50 kertaa ja nimesivät ammuskelunsa sen mukaan ("The holy April morning of NBK").


title: Kyhmyniskakrokotiili

text: Kyhmyniskakrokotiili ("Crocodylus moreletii") on keskikokoinen Keski-Amerikassa esiintyvä krokotiililaji. Lajin tieteellinen nimi on annettu ranskalaisen luonnontieteilijän P. M. A. Moreletin mukaan, joka löysi lajin vuonna 1850.


title: Kyhmyniskakrokotiili

text: Kyhmyniskakrokotiili kasvaa yleensä kolmimetriseksi, mutta voi kasvaa jopa 4,7 metriä pitkäksi ja painaa 58 kiloa. Kyhmyniskakrokotiili muistuttaa paljon amerikankrokotiilia ja kuubankrokotiilia. Kyhmyniskakrokotiililla on samanlainen kuono ja leuat kuin amerikankrokotiililla, mutta kyhmyniskrokotiili on sitä pienempi. Myös lajien luuston rakenne on erilainen. Kyhmyniskakrokotiilin yläleuan kärkiosan muodostava luu on takaosastaan lyhyt, ja se liittyy kaarimaisella saumalla yläleuan takaosan muodostavaan luuhun. Hammaskuopat ovat neliömäiset toisin kuin amerikankrokotiililla. Hampaita on 66–68 kappaletta. Sen ruumis on pitkänomainen ja niskassa näkyy neljän sarveiskilven muodostama nelikulmio, jonka sivuilla on kaksi pienempää kilpeä. Jalkojen kilvet ovat pienet. Aikuinen yksilö on ruskeanharmaa ja sen silmät ovat hopeanharmaat. Nuoret eläimet ovat kellertäviä ja mustapäisiä. Guatemalasta on löydetty muutaman miljoonan vuoden ikäisistä kerrostumista kyhmykrokotiilin luita. Joukossa on muun muassa yläleuan luu, jossa on samanlaiset hammaskuopat kuin lajin nykyään elävillä yksilöillä.


title: Kyhmyniskakrokotiili

text:
Kyhmyniskakrokotiili elää vain suppealla alueella Keski-Amerikassa. Levinneisyys ulottuu Keski-Meksikosta Jukatanin niemimaalle. Esiintymismaita ovat Meksiko, Guatemala ja Belize.
Kyhmyniskakrokotiili viihtyy parhaiten savannimaisten alueiden pienissä järvissä ja lammikoissa. Suurten jokien varsilta se yleensä puuttuu, mutta kuivana kautena lammikkojonoiksi muuttuvilla pienillä vesistöreiteillä niitä saattaa olla suuria määriä. Laji elää myös sademetsien järvissä ja soilla.


title: Kyhmyniskakrokotiili

text: Kyhmyniskakrokotiili on rauhallinen eikä ärsyynny kovin helposti. Se elää erilaisessa ympäristössä kuin amerikankrokotiili, eikä se joudu yleensä kilpailemaan sen kanssa. Elinalueen koko on 16,5–18 neliökilometriä. Kyhmyniskakrokotiilit ovat aktiivisia pääasiassa öisin, jolloin ne saalistavat ja parittelevat. Päivät ne lekottelevat auringossa, vaikka ne ovatkin koko ajan selvillä ympäristön tapahtumista.


title: Kyhmyniskakrokotiili

text: Kyhmyniskakrokotiilin takahampaat soveltuvat hyvin paksukuorisen saaliin syömiseen ja se syö mielellään kilpikonnia ja simpukoita. Näiden puuttuessa kyhmyniskakrokotiilit syövät savannialueilla pehmeäkuorisia kotiloita. Laji syö myös paljon kaloja, lintuja, matelijoita, kovakuoriaisia ja nisäkkäitä, kuten opossumeja. Lajille on ominaista myös kannibalismi. Krokotiili itse voi joutua jaguaarin saaliiksi.


title: Kyhmyniskakrokotiili

text: Kyhmyniskakrokotiilit lisääntyvät ennen sadekautta. Ne ovat ainoita krokotiileja jotka tekevät pinomaisia pesiä. Pesä on kolme metriä leveä ja metrin korkuinen. Naaras munii pesään 20–45 munaa, joissain pesissä on havaittu olevan useamman kuin yhden naaraan munat. Munat hautuvat noin 80 päivää, jonka jälkeen emo saattaa kuljettaa munia veden ääreen ja murtaa munankuoren. Myöhemmistä vaiheista tiedetään vielä vähän. Kyhmyniskakrokotiilit tulevat sukukypsiksi 7–8-vuotiaina. Laji voi elää luonnossa 70-vuotiaaksi ja vankeudessa jopa 80-vuotiaaksi.


title: Kyhmyniskakrokotiili

text: Kyhmyniskakrokotiili metsästettiin lähes sukupuuttoon 1940- ja 1950-luvuilla ja noihin aikoihin Tabascossa saatettiin myydä jopa tuhat kyhmykrokotiilin nahkaa päivässä. Sukupuuton uhka alkoi väistyä, kun lajin tarhaus aloitettiin Meksikossa. Laji ei enää ole uhanalainen, vaikka salametsästystä ja elinalueiden tuhoutumista esiintyy yhä. Nykyään luonnossa elää 10 000–20 000 yksilöä. Kyhmyniskakrokotiileja on Meksikossa istutettu myös alueille, joilla niitä ei aiemmin ole esiintynyt.


title: PA2-luokka

text: PA2 (Porte-avions 2, "Lentotukialus 2") on Ranskan laivaston suunnitelma uuden sukupolven lentotukialukseksi. Aluksia rakennettaneen vain yksi kappale runkonumerolla R92.


title: PA2-luokka

text: Ranskan hallituksen 28. huhtikuuta 2013 julkaisema puolustusselonteko 2013 lopetti toisen lentotukialuksen hankinnan. Selonteko kuitenkin mahdollistaa suunnitelman loppuunsaattamisen ja mahdollisen tuotoksen myymisen ulkomaille.


title: PA2-luokka

text: Ranskan aiemmat tukialukset, "FS Foch" ja "FS Clemenceau" valmistuivat jo vuosina 1961 ja 1963, ja ne on jo poistettu vahvuudesta. Laivaston nykyinen lippulaiva, FS Charles de Gaulle valmistui 1994, mutta lukuisten teknisten ongelmien johdosta sen luovuttaminen venyi aina vuoteen 2001 asti. Tämän johdosta Ranskan laivasto luopui enempien "de Gaulle" -luokan alusten rakentamisesta ja aloitti suunnittelun uudelleen puhtaalta pöydältä.


title: PA2-luokka

text: PA2:n syynnittelutyön virallisesti aloitti 24. tammikuuta 2005 Ranskan puolustusministeri Michele Alliot-Marie, jolloin keskityttiin Britannian ja Ranskan yhteistyö mahdollisuuksiin. Jacques Chirac allekirjoitti alustavan sopimuksen uusista aluksista ja tammikuussa 2006 Ranskan ja Ison-Britannian laivastoministerit allekirjoittivat yhteistyösopimuksen uusien tukialusten rakentamisesta. Maat tekevät osittaista yhteistyötä, vaikkakin PA2- ja brittien Queen Elizabeth-luokassa on myös eroavaisuuksia.


title: PA2-luokka

text: PA2-luokan alusten piti suunnitelmien mukaan kyetä operoimaan 32-40 lentokoneella, joihin sisältyisivät Rafale M -hävittäjät, E-2C/D Hawkeye -tutkakoneet sekä AS565 Panther ja NH90-helikopterit. Lentokannen pituus tulisi olemaan 285 metriä ja leveyden 67,5 - 69 metriä. Vesirajassa aluksen leveys olisi ainoastaan 37,5 metriä. Uppouma olisi 62 000 tonnia.


title: PA2-luokka

text:
Aluksen maksiminopeus olisi 26 solmua. Perinteisellä koneistoilla, jossa kolme dieselmoottoria ja kaasuturbiini (CODAG/CODLAG), varustetun aluksen kantama olisi 5000-8000 merimailia riippuen lopullisista päätöksistä, jotka jäivät tekemättä. Aluksen tuli kyetä toimimaan merellä viisi viikkoa ilman täydennyksiä. MIehistöä aluksella tarvittaisiin 900 henkeä ja lisäksi 650 hengen lennostohenkilöstö. Alukselle suunniteltiin myös tilat 220 matkustajalle.
Alukselle on alustavasti ehdotettu nimeä "FS Richelieu" kardinaali Richelieun mukaan. Samaa nimeä tosin ehdotettiin aikanaan "de Gaullelle". Lopullista päätöstä asiassa ei kuitenkaan ole tehty.


title: PA2-luokka

text: Alukset piti varustaa tavanomaisilla diesel- ja kaasuturbiinikoneistoilla sähköisellä voimansiirrolla. Yhteistyökumppani Yhdistyneen kuningaskunnan merivoimat hylkäsi ydinkäyttöisyyden johtuen sen kalleudella. Ranskan laivastokin ei katsonut tarpeelliseksi tehdä ydinreaktorin tarvitsemia muutoksia. Osasyynä on "de Gaullesta" saadut huonot kokemukset.


title: PA2-luokka

text: Jos koneistoratkaisu on sama kuin briteillä, voimanlähteinä on kaksi Rolls-Royce-kaasuturbiinia ja 4 Wärtsilä 38-dieselmoottoria (2 12- ja 2 16 sylinteristä.) Potkureille energia välittyy sähköisesti. Alusten toimintamatka olisi noin 19 000 km.


title: Komplementtikulmat

text: Komplementtikulmilla tarkoitetaan tasogeometriassa kahta kulmaa, joiden summa on 90° eli suora kulma. Jos komplementtikulmien kärjet asetetaan vierkkäin niin, että kärjet yhtyvät ja että toisen kulman vasen kylki yhtyy toisen kulman oikeaan kylkeen, muodostavat toiset kyljet suoran kulman. Komplementtikulman havaitseminen mahdollistaa eräiden trigonometristen funktioiden ominaisuuksien käytön laskennassa.


title: Komplementtikulmat

text:
Jos α ja β ovat toistensa komplementtikulmat, ovat seuraavat yhtälöt voimassa:
Trigonometristen funktioiden arvot ovat vastaavasti seuraavat:


title: Komplementtikulmat

text: Trigonometristen funktioiden suomalaisissa nimissä esiintyvä "ko-" etuliite viittaa komplementtikulmaan: kosini (cos) on komplementtikulman sini, kotangentti (cot) on komplementtikulman tangentti ja kosekantti (csc) komplementtikulman sekantti.


title: Komplementtikulmat

text:
Pythagoraan lause voidaan kirjoittaa komplementtikulmien avulla uudelleen:
ja vastaavalla tavalla voidaan kirjoittaa uudelleen kaikki trigonometrian lausekkeet.


title: Suomen rautatiesilta

text: Suomen rautatiesilta () on Nevan ylittävä rautatiesilta Pietarissa. Todellisuudessa se koostuu kahdesta vierekkäisestä sillasta.


title: Suomen rautatiesilta

text: Ensimmäinen silta rakennettiin vuosina 1910–1912. Sen suunnittelivat ja rakennuttivat arkkitehti Vladimir Petrovitš Apyškov ja insinöörit Nikolai Apollonovitš Beleljubski, Grigori Grigorjevitš Grivošein ja I. G. Aleksandrov. Rakentamisen rahoitti pääasiassa Suomen suuriruhtinaskunta, jolle silta oli tärkeä, koska sen kautta Suomen rataverkko yhdistyi Venäjän rataverkkoon. Vuonna 1988 ensimmäinen silta suljettiin junaliikenteeltä korroosion aiheuttamien vaurioiden vuoksi, ja vuonna 1994 sen nostosilta purettiin kokonaan pois. Laatokan rautatieaseman rakentamisen vuoksi kyseinen silta remontoitiin täysin vuosina 2002–2003. Siihen asennettiin uusi nostosilta, ja sen tornit ja liikennöintiväylät peruskorjattiin. Kunnostustyöt maksoivat yhteensä 900 miljoonaa ruplaa.


title: Suomen rautatiesilta

text: Toinen siltaosuus rakennettiin ensimmäisen sillan viereen 1983–1987. Projektin pääinsinöörinä toimi O. Rusin. Sillasta tehtiin vanhan sillan näköinen.


title: Suomen rautatiesilta

text: Silta on metallirakenteinen ja 538 metriä pitkä, ja siinä on neljä 110 metrin pituista jännettä. Keskellä on nostosilta, joka mahdollistaa suurten alusten liikennöinnin Nevaa pitkin. Sillalla on kaksi raidetta sekä jalankulkuväylä. Vuonna 1983 siltaan törmäsi 500 tonnin kalalastia kuljettanut laiva Komsomolets Tatarii. Alus upposi muutaman sadan metrin päässä törmäyspaikasta, noin puolimatkassa Aleksanteri Nevskin sillan suuntaan.


title: FS Charles de Gaulle

text: FS Charles de Gaulle (runkonumero R91) on Ranskan laivaston ydinkäyttöinen lentotukialus ja sen lippulaiva. Se on Ranskan kymmenes ja nykyisin Ranskan ainoa palveluksessa oleva lentotukialus. Alus on Ranskan laivaston ensimmäinen ydinkäyttöinen pinta-alus ja ainoa ydinkäyttöinen lentotukialus Yhdysvaltain laivaston ulkopuolella. Se on nimetty ranskalaisen sotilaan ja valtiomiehen Charles de Gaullen mukaan.


title: FS Charles de Gaulle

text: Aluksen konevalikoimaan kuuluu Dassault-Breguet Super Étendard, Dassault Rafale M -hävittäjiä ja E-2 Hawkeye -tutkakoneita, minkä lisäksi aluksella on nykyaikainen omasuojajärjestelmä Aster- ja Mistral-ohjuksineen. Alus on tulivoimaisin eurooppalainen lentotukialus ja koossa sen ohittavat venäläinen "Admiral Kuznetsov" sekä Yhdysvaltain laivaston kaikki suuret Nimitz- ja Gerald R. Ford-luokan -tukialukset.


title: FS Charles de Gaulle

text: Ranskan hallitus hyväksyi syyskuussa 1980 kahden ydinkäyttöisen lentotukialuksen hankinnan korvaamaan palveluksessa olleet lentotukialukset "Clemenceaun" ja "Fochin", jotka poistettiin alusluettelosta syyskuussa 1997 ja marraskuussa 2000. Ensimmäisen aluksen valmistus aloitettaisiin vuonna 1986 ja sen tuli valmistua 1996. Toisen aluksen töiden piti alkaa vuonna 1991 ja sen tuli valmistua kymmenessä vuodessa.


title: FS Charles de Gaulle

text: Uusi lentotukialus tilattiin 3. helmikuuta 1986. Aluksen kölin laskettiin huhtikuussa 1989 DCNS Brestin telakalla ja sen piti valmistua toukokuuhun 1994, jolloin se olisi ollut suurin läntisessä Euroopassa valmistunut lentotukialus sitten vuoden 1951. Silloisen presidentin François Mitterrandin piti vuonna 1986 kastaa alus "FS Richelieuksi" kuuluisan ranskalaisen valtiomiehen Armand-Jean du Plessiksen, kardinaali ja herttua de Richelieun mukaan. Pääministeri Jacques Chirac kuitenkin vaihtoi 7. helmikuuta 1987 aluksen nimeksi "Charles de Gaulle".


title: FS Charles de Gaulle

text: Rakennustyö viivästyi rahoitusvaikeuksien seurauksena, mitkä johtuivat osittain 1990-luvun alun taloudentaantumasta. Aluksen valmistuskustannukset ylittivät kolme miljardia ja työt aluksella keskeytettiin neljään eri otteeseen vuosina 1990, 1991, 1993 ja 1995. Lopulta alus valmistui 18. toukokuuta 2001 eli viisi vuotta aikataulusta viivästyneenä.


title: FS Charles de Gaulle

text: "The Guardian" julkisti vuonna 1993 tiedon, jonka mukaan joukko töitä valvoneita insinöörejä olisi ollut Britannian MI6:n tiedustelutehtävissä. Artikkelin mukaan tehtävänä olisi ollut ydinreaktorien suojaamiseen liittyvät yksityiskohdat sekä muut tekniset yksityiskohdat aluksella. Lopulta lehti julkaisi sekä Britannian että Ranskan edustajan vakuutuksen siitä, että vakoilujuttua ei todellisuudessa ollut olemassa.


title: FS Charles de Gaulle

text: "Charles de Gaulle" aloitti tammikuussa 1999 koeajot avomerellä. Aluksella todettiin alusta alkaen suuria ongelmia koneiston aiheuttaessa tärinää aluksella, mikä pakotti vaihtamaan potkurit. Aluksella havaittiin lisäksi runsaasti sähkönsaantiongelmia. Lopulta havaittiin viiston lentokannen olevan liian lyhyt Yhdysvalloista hankituille E-2C-koneille, jotka eivät voineet laskeutua alukselle turvallisesti. Kantta pidennettiin 14,5 jalkaa. Asia aiheutti runsaasti negatiivista palautetta, koska vastaavia ongelmia oli ollut aiemmin F-8E-hävittäjien käyttöönotossa. Lentokannen pidentäminen maksoi viisi miljoonaa frangia. Seuraavaksi ydinreaktori aiheutti 28. helmikuuta 2000 höyryvuodon.


title: FS Charles de Gaulle

text: Aluksen ollessa 9. marraskuuta 2000 matkalla Norfolkiin Virginiaan sen oikeanpuoleinen potkuri hajosi ja sen piti palata Touloniin korjattavaksi. Vaurioita tutkittaessa havaittiin toisessa potkurissa sekä varalla olleissa potkureissa vastaavia vikoja eli kuplia kupari-alumiinivaluissa lähellä akselia. Vika laitettiin toimittajan, jo aiemmin konkurssiin ajautuneen Atlantic Industriesin syyksi. Ongelmaa lisäsi edelleen se, että kaikki valmistukseen liittyvät dokumentit olivat tuhoutuneet tulipalossa. Tilapäisenä korjauksena alukseen asennettiin "Clemenceauta" ja "Fochia" varten varastoidut potkurit, joiden nopeus oli rajattu 24 solmuun eikä sopimuksen mukaiseen 27 solmuun.


title: FS Charles de Gaulle

text: Alus palasi telakalta 5. maaliskuuta 2001 ja se kykeni hieman yli 25 solmun nopeuteen uusilla potkureillaan. Se kuitenkin joutui uudelleen telakalle heinäkuussa melun vuoksi, mistä se palasi käyttöön lokakuussa. Sanomalehdistö raportoi 16. syyskuuta aluksella havaituista liian korkeista säteilypitoisuuksista, joiden syyksi epäiltiin viallista suojaelementtiä. Myöhemmin kuitenkin todettiin, että säteilynormit olivat muuttuneet ja säteilytasot olivat täysin sallituissa rajoissa. Normaalia ylläpitotyötä tehnyt merimies menetti 8. marraskuuta 2001 tajuntansa vuotaneen kaasun vuoksi. Apuun rientänyt aliupseeri menetti myös tajuntansa. Aluksen ensiapuhenkilöstö kykeni pelastamaan tajunsa menettäneet, minkä jälkeen heidät toimitettiin Touloniin sairaalaan. Kumpikin uhri selvisi onnettomuudesta hengissä.


title: FS Charles de Gaulle

text: "Charles de Gaulle" otettiin laivastopalvelukseen 18. toukokuuta 2001.


title: FS Charles de Gaulle

text: Yhdysvaltojen valmistautuessa 11. syyskuuta 2001 tehdyn terrori-iskun vastatoimiin ja kootessa joukkoja operaatio Enduring Freedomiin Ranskan lehdistö huomautti joukkojen puutteesta. Samanaikaisesti puolustuskomitea totesi laivaston ylläpidon olleen ala-arvoista. Nämä aiheuttivat jälleen huollossa olevaan "Charles de Gaulleen" kriittisiä arvioita, kuten entisen presidentin Valéry Gisgard d’Estaingin alukselle antama arvio puolitukialuksesta.


title: FS Charles de Gaulle

text: Alus teki 11. lokakuuta yhdessä fregatti "Cassardin" ja neljän AWACS-koneen kanssa onnistuneen Link 16 -tiedonsiirtojärjestelmän testauksen. Järjestelmä mahdollistaa reaaliaikaisen ilmatilanvalvonnan Etelä-Englannista Välimerelle. Kerätty informaatio voidaan lisäksi lähettää reaaliajassa vanhemman Link 11 -järjestelmän kautta "Jean Bartille".


title: FS Charles de Gaulle

text: Ranskan hallitus päätti 21. marraskuuta lähettää aluksen Intian valtamerelle tukemaan Yhdysvaltain johtamaa Afganistanin taleban-hallitusta vastaan tehtyä operaatiota. Aluksen ympärille koottu Task Force 473, johon kuului kontra-amiraali Francois Cluzel alaisuudessa 2 900 henkeä, lähti 1. joulukuuta merelle. Osaston muut alukset olivat fregatit "La Motte-Picquet", "Jean de Vienne" ja "Jean Bart", ydinkäyttöinen sukellusvene "Rubis", tankkeri "Meuse" ja aviso "Commandant Ducuing". Osaston ilma-aseen muodostivat kuusitoista Super Étendard, yksi E-2C ja kaksi Rafale M -lentokonetta sekä joukko helikoptereita. Super Étendard -koneet lensivät 19. joulukuuta ensimmäisen tehtävänsä Afganistanin ilmatilassa, kun ne tekivät tiedustelu- ja pommituslennon alueella. Kaikkiaan operaation aikana koneet tekivät kaikkiaan 140 lentosuoritetta eli keskimäärin 12 päivittäin.


title: FS Charles de Gaulle

text: Kesäkuussa 2002 "Charles de Gaulle" oli Arabianmerellä varustettuna Rafale M -hävittäjillä, jotka tekivät Yhdysvaltain laivaston koneiden kanssa partiolentoja Intian ja Pakistanin rannikolla. Tämä oli ensimmäinen kerta, kun aluksen pääaseeksi suunniteltu Rafale M oli varsinaisessa operatiivisessa käytössä.


title: FS Charles de Gaulle

text: Alueellinen pelastuskeskus Välimerellä sai 9. lokakuuta hätäkutsun kahdeksanmetriseltä "Babolinilta", jonka rungon ilmoitettiin vuotavan. Lähistöllä ollut "Charles de Gaulle" lähetti helikopterin pelastamaan kolmihenkisen miehistön huolimatta kovasta tuulesta, raivoavasta merestä ja huonosta näkyvyydestä.


title: FS Charles de Gaulle

text: "Charles de Gaulle" osallistui vuonna 2005 uudelleen operaatioihin Afganistanissa. Alus palasi Lounais-Aasian rannikolle toukokuussa 2006 ja pian saavuttuaan aloitti koalition joukkojen tukemisen Afganistanissa. Alus osallistui puolivuosittaiseen Intian ja Ranskan laivastojen yhteisharjoitukseen Varunaan.


title: FS Charles de Gaulle

text: Aluksen ensimmäinen suunniteltu huolto alkoi syyskuussa 2007, mihin mennessä se oli ollut 900 vuorokautta merellä ja purjehtinut matkan, joka vastasi matkaa kaksitoista kertaa maapallon ympäri. Aluksella oli tehty myös 19 000 katapultin laukaisua. Viisitoista kuukautta kestävän huollon tärkein yksittäinen tehtävä on ydinpolttoaineenvaihto, joka joudutaan tekemään kuuden vuoden palveluksessa olon jälkeen. Polttoaineen vaihdon lisäksi alukseen vaihdettiin uudet potkurit, jotka mahdollistaisivat nopeuden kasvattamisen suunniteltuun 27 solmuun.


title: FS Charles de Gaulle

text: Lentokoneiden huoltotilat ja aseiden varastotilat uudistettiin, mikä mahdollisti uuden ASMP-A-ydinaseilla ja SCALP-E-risteilyohjuksilla aseistetun Rafale F3 -hävittäjän toimimisen alukselta. Aluksen satelliittivastaanotinjärjestelmän kaistaa laajennettiin kymmenkertaiseksi. Aluksen huolto valmistui joulukuussa 2008, mutta koeajoissa todetut tekniset ongelmat pakottivat aluksen palaamaan telakalle maaliskuussa 2009. Miehistön palauttaminen operatiiviseen toimintaan edellytti koulutusjakson läpikäymistä.


title: FS Charles de Gaulle

text: Neljän kuukauden purjehdus supistui 14. lokakuuta 2010 yhteen päivään, kun aluksen voimansiirron virransyötössä todettiin vika. "Charles de Gaulle" lähti 30. lokakuuta Toulonista kontra-amiraali Jean-Louis Kerignardin komentaman laivasto-osaston mukana neljän kuukauden purjehdukselle Välimerelle, Punaisellemerelle, Intian valtamerelle ja Persianlahdelle. Osaston muut alukset olivat kaksi fregattia, ydinsukellusvene, huoltoalus ja siihen kuului kaikkiaan 3 000 merimiestä. Lentotukialuksen lentorykmenttiin kuului 12 Super Étendard -rynnäkkökonetta, 10 Rafale-hävittäjää ja kaksi E-2C-ilmavalvontakonetta.


title: FS Charles de Gaulle

text: Alus liittyi Persianlahdella Yhdysvaltain laivaston lentotukialusosastoon, johon kuului kaksi lentotukialusryhmää. Alukselta lähtenyt Rafale-kone tuhoutui marraskuun lopulla, mutta lentäjä pelastautui laskuvarjolla.


title: Akastos

text: Akastos () oli kreikkalaisessa mytologiassa Iolkoksen kuninkaan Peliaan ja Anaksibian poika. Hän oli myös yksi Iasonin mukana purjehtineista argonauteista. Medeian juonittua hänen isänsä kuoleman hänestä tuli Iolkoksen kuningas. Kostoksi isänsä kuolemasta hän ajoi Iasonin ja Medeian maanpakoon.


title: Akastos

text: Akastoksella oli puolisonsa Astydameian kanssa useita poikia ja tyttäret Laodameia, Sterope ja Sthenele.


title: Akastos

text: Peleuksen paettua Fthiasta surmattuaan siellä kuningas Eurytionin, Akastos suoritti tälle puhdistusrituaalin. Astydameia kuitenkin rakastui Peleukseen, mutta tämän torjuessa lähentelyn hän lähetti viestin Peleuksen puolisolle Antigonelle, että tämän mies olisi aikeissa naida Steropen, Akastoksen tyttären. Lisäksi hän uskotteli omalle miehelleen, että Peleus olisi yrittänyt maata hänet väkisin.


title: Akastos

text: Toteuttaakseen kostonsa Akastos vei Peleuksen metsästysretkelle, ja tämän nukahdettua kätki tämän miekan ja jätti hänet yksin jälkeensä. Kentaurit löysivät tämän aamunkoitteessa, ja olisivat tappaneet tämän, mutta Kheiron palautti hänelle hänen miekkansa ja säästi hänet. Peleus kosti Akastokselle hävittämällä Iolkosta Iasonin ja dioskuurien avustamana, ja hän katkaisutti Astydameian raajat ja hyökkäsi kaupunkiin ruumiinosien läpi. Akastoksen ja Astydameian saatua surmansa valtakunta siirtyi Iasonin pojan Thessaloksen hallittavaksi.


title: Jára Cimrman

text: Jára Cimrman tai Jára da Cimrman on Zdeněk Svěrákin ja Jiří Šebánekin keksimä kuvitteellinen henkilö, tšekkiläinen nero. Žižkovin teatterissa esitetään hänen näytelmiään ja "tieteellisiä" esityksiä hänen elämästään.


title: Jára Cimrman

text: Jára Cimrman syntyi Wienissä joskus 1856 ja 1883 vuosien välillä (matrikkelin epäselvän käsialan mukaan se voi olla myös 1864, 1874, 1868 ja 1884). Hänen isänsä oli räätäli Leopold Cimrman, hänen äitinsä oli itävaltalainen näyttelijä Marlen Jelínková-Cimrmanová. Hänellä ei ollut onnellinen lapsuus, koska hänen isänsä ilmoitti hänet tšekkiläis-wieniläiseen kouluun ja hänen äitinsä samaan aikaan itävaltalaiseen. Kuitenkin Cimrman piti itseään tšekkiläisenä, minkä todistaa viimeinen merkintä hänen päiväkirjassaan, missä kerrotaan, että Cimrman kaipasi "nähdä syntymämaansa Böhmen". Viimeisen kerran hänet nähtiin vuonna 1914 Liptákovissa, Jizera-vuorilla Pohjois-Tšekissä.


title: Jára Cimrman

text: Jára Cimrman oli suurimpia tšekkiläisiä näytelmäkirjailijoita, runoilijoita, muusikkoja, opettajia, matkustajia, filosofeja, keksijöitä, kriminalisteja sekä urheilijoita silloisena aikana. Hän ei elänyt saadakseen yleistä tunnustusta. Vasta Dr. Hedvábnýn löytämä arkku ja sen sisältämät dokumentit antoivat yleisölle mahdollisuuden tutustua Cimrmanin nerouteen.


title: Jára Cimrman

text: Jára Cimrman esitti Panaman kanavan suunnitelman amerikkalaiselle hallitukselle samannimisen oopperan libreton yhdessä. Saksasta passittaneena hän alkoi kätilöksi Sveitsissä ja itse toimi tässä ammatissa jonkin aikaa. Arkista elämää tutkiessa nälkäistä heimoa paossa hän ohitti pohjoisnavan vain seitsemän metrin etäisyydeltä. Paraguayssa hän perusti marionettiteatterin. Wienissä hän perusti kriminalisti-, musiikki- ja balettikoulun. Hän oli kirjeenvaihdossa George Bernard Shawn kanssa uhmamielisen irlantilaisen vastaamatta. Hän keksi jogurtin. Epäitsekkäästi hän auttoi monia maailman suurimpia: Curien avopuolisoille hän vei selässään kellariin 45 pikivälkekoppaa, avusti professori Buriania ensimmäisen eettisen kirurgian kanssa, löysi vuokra-asunnon Eiffelille, korjasi runoilijan J.V. Sládekin tunnetun runon "Metsäkaivo" irstaan lopetukseen, Anton Tšehoville hän kehui kertomuskirjaa ja lannoitti hänen kirsikkapuistonsa. Hän oli myös "ekstermismin" filosofian suunnan luoja.


title: Jára Cimrman

text: Nykyaikaan asti löydettiin ja Jára Cimrmanin teatterissa esitettiin 14 hänen näytelmäänsä:


title: Jára Cimrman

text: Vuonna 1969 filmattiin pseodo-dokumentti "Jälki menee Liptákoviin" (Stopa vede do Liptákova). Vuonna 1983 Zdeněk Svěrák ja Ladislav Smoljak filmasivat menestyksellisen elokuvan Cimrmanin elämästä "Jára Cimrman makaava, nukkuva" (Jára Cimrman ležící, spící) ja seuraavana vuonna seurasi heidän elokuvansa "Liuottanut ja päässyt" (Rozpuštěný a vypuštěný), joka pohjautuu Cimrmanin näytelmään "Murha salonkivaunuosastossa" .


title: Jára Cimrman

text: Vuoden 2005 alussa ČT-kanava aloitti Suurimman tšekkiläisen äänestyksen. Ehdokkaat olivat kuninkaita, kansansankareita, presidenttejä ja taiteilijoita. Kuitenkin 15. tammikuuta Jára Cimrman näytti voittavan äänestyksen. Valitettavasti hänet poistettiin kilpailusta hänen fiktiivisyytensä johdosta. Tätä päätöstä kritisoitiin ja laadittiin anomuskirjelmä, jotta Cimrman tulisi valittavaksi, mutta yritys ei onnistunut.


title: Giselle

text: Giselle on baletin romanttista tyylisuuntaa edustava teos, joka sai ensi-iltansa vuonna 1841.


title: Giselle

text: Romantiikka oli vallitseva tyylisuuntaus baletissa 1830-1850-luvulla ja "Giselle" on harvoista aikakaudelta säilyneistä baleteista. Gisellen musiikin sävelsi ranskalainen säveltäjä Adolphe Adam ja libretton kirjoittivat Théophile Gautier ja Jules-Henri Vernoy de Saint-Georges. Koreografiasta kunnia annettiin alun perin Jean Corallille, vaikka oli yleisesti tiedossa, että varsinkin Giselle-roolin tanssiosuudet olivat Jules Perrot'n käsialaa. Hän oli Gisellenä ensi-illassa tanssineen nuoren ballerinan Carlotta Grisin opettaja. Gisellen ensiesitys tapahtui Pariisissa 28. kesäkuuta 1841, jolloin sen esitti Académie Royale de Musiquen baletti, joka tunnetaan nykyisin nimellä Ballet de l'Opéra national de Paris (Pariisin oopperan baletti). Teos oli alusta alkaen suuri menestys ja Grisin läpimurto tanssijana.


title: Giselle

text: Teoksessa käytetään puolisääreen ulottuvia tiukkamiehustaisia, hihattomia, valkoisia tyllihameita, jotka ovat eräs "tutun" muunnelma. Tällainen ballerinan peruspuku yhdistettynä vaaleanpunaisiin sukkahousuihin ja balettitossuihin vakiintui juuri romanttisen baletin myötä ballerinan perusasuksi. Myös varvastossutekniikan käyttö osana tanssi-ilmaisua on aikakauden perua.


title: Giselle

text: Gisellestä on tehty vuosien varrella useita sovituksia. Alkuperäistä ranskalaista Giselle-balettia ei ole säilynyt dokumentoituna. Suuri osa nykyisestä koreografiasta pohjautuu Marius Petipan venäläisiin versioihin, jotka hän teki vuosina 1850, 1884, 1887 ja 1899. Vuoden 1884 sovitusta varten säveltäjä Ludwig Minkus muokkasi Adamin alkuperäistä musiikkia.


title: Giselle

text: Giselle on kuulunut useina vuosina Suomen Kansallisbaletin ohjelmistoon. Ranskalainen ballerina ja koreografi Sylvie Guillem harjoitti Suomen kansallisbaletille Gisellestä tekemänsä uuden sovituksen, joka sai ensi-iltansa Helsingissä 16. lokakuuta 1998. Giselle palasi Kansallisbaletin ohjelmistoon vuonna 2018 Cynthia Harveyn ohjaamana.


title: Giselle

text: "Giselle" on nuori maalaisneito, joka on rakastunut "Loys"-nimiseen mieheen. Todellisuudessa Loys on valepukuinen aatelismies "Albrecht", joka on kihloissa herttuan tyttären "Bathilden" kanssa. Giselleen rakastunut maalaispoika "Hilarion", joka on Gisellen lapsuudentoveri jota tämä ei rakasta, yrittää mustasukkaisuuttaan selvittää Albrechtin salaisuuden. Kun Giselle saa kuulla Albrechtin todellisen taustan, hän kuolee. Aikojen kuluessa on Gisellen eri tulkinnoissa esitetty erilaisia kuolinsyystä, muun muassa nykyisin yleisin versio, ettei Gisellen sydän kestä petosta. Joissakin hän kuolee hulluuteen tai hän surmaa itsensä.


title: Giselle

text: Baletin toisessa näytöksessä esitellään "wilit", jotka ovat rakkaudessa petettyjen kuolleiden neitojen haamuja. Jos mies kohtaa wilit, nämä tanssittavat hänet kuolleeksi. Kuningattarensa "Myrthan" johdolla wilit saavat käsiinsä metsässä harhailevan Albrechtin ja pakottavat hänet tanssimaan itsensä näännyksiin. Giselle suojelee Albrechtia muilta wileiltä tanssimalla hänen kanssaan, kunnes aamun koittaessa wilit palaavat hautoihinsa. Ennen poistumistaan Giselle antaa Albrechtille anteeksi.


Euroopan unionin ja Venäjän huippukokous Samarassa 2007 järjestettiin 17.–18. toukokuuta.


title: Euroopan unionin ja Venäjän huippukokous Samarassa 2007

text: Saksan ja Yhdysvaltojen ulkoministerit matkustivat ennakkoon neuvottelemaan avoimista kysymyksistä. Euroopan unionin kannalta oleellisena tavoitteena oli Euroopan unionin ja Venäjän yhteistyösopimuksen uusiminen sekä osana Euroopan unionin tulliliiton yhteistä kauppapolitiikkaa Puolan lihanviennin salliminen jälleen Venäjälle. Puola oli ainoa Euroopan unionin 27 jäsenvaltioista, jonka lihaa ei saanut viedä Venäjälle. Venäjä oli esittänyt syyksi, ettei lihaa tarkasteta riittävästi ja että se voi olla tuotettu kolmansissa maissa Euroopan unionin ulkopuolella. Puola on vaatinut lihanviennin vapauttamista uhkaamalla estää Euroopan unionin neuvottelut Euroopan unionin ja Venäjän uudesta yhteistyösopimuksesta. Vladimir Putinin mukaan kysymys on Euroopan unionia ja sen sisäisiä ristiriitoja koskeva. Venäjä ei ollut kokouksessa valmis solmimaan uutta yhteistyösopimusta.


text: Kokouksen aikana järjestettiin tiedotustilaisuus, jossa keskusteltiin mm. ihmisoikeuksista. Angela Merkelin mukaan on tärkeää, että ihmiset saavat osoittaa mieltä. Vladimir Putinin mukaan tässä ei ole ongelmaa, mikäli mielenosoittajat noudattavat lakia eivätkä häiritse muita ihmisiä. Merkelin mukaan kuitenkin joidenkin mahdollisuudessa osallistua mielenosoituksiin on ollut ongelmia. Putinin mukaan kyseessä ovat ennalta ehkäisevät toimet, joita myös Saksan poliisi on käyttänyt Hampurissa. Putinin mukaan lisäksi tapa, jolla Tallinnan mielenosoituksia hoidettiin siten, että yksi kuoli, eikä loukkaantuneelle annettu sairasapua, on rikos. Rikolliset pitää löytää ja rangaista. Asiaa ei voida pitää Euroopan unionin arvon mukaisena. Putin ei kuitenkaan kytkenyt tapausta Euroopan unionin ja Venäjän strategisten suhteiden kehitykseen.


text: Toinen Venäjä järjesti kokouksen aikana mielenosoituksen.Euroopan unionin osallistujat:


text: Venäjän osallistujat:


title: Kansanvihollinen

text: Kansanvihollinen (, "vrag naroda", suomeksi kirjoitettu myös erikseen "kansan vihollinen") oli Neuvostoliitossa erityisesti Josif Stalinin valtakaudella käytetty termi, jolla haluttiin osoittaa henkilön tai ryhmän yleinen vihamielisyys Neuvostoliiton sisällä valtiota ja sen politiikkaa vastaan. Kansanvihollisuutta käytettiin kuolemantuomioiden, karkotusten sekä pakkotyötuomioiden aatteellisena ja juridisena perusteluna Neuvostoliitossa. Termi poistettiin Neuvostoliiton rikoslaista vuonna 1958.


title: Kansanvihollinen

text: Termi esiintyi myös Terijoen hallituksen julistuksessa talvisodan sytyttyä 1. joulukuuta 1939, jolloin Suomen kansanarmeijan kärkijoukon tehtävänä ilmoitettiin olevan Suomen kansantasavallan lipun kohottaminen Presidentinlinnan salkoon ”työtätekevien riemuksi ja kansanvihollisten kauhuksi”.


title: Kansanvihollinen

text: Yhdysvaltain presidentti Donald Trump nimitti Valkoisessa talossa marraskuussa 2018 järjestetyssä lehdistötilaisuudessa häntä ärsyttänyttä CNN-uutiskanavan toimittajaa Jim Acostaa ”kansan viholliseksi”.


title: Peter Gethin

text: Peter Gethin (21. helmikuuta 1940 Ewell, Englanti, Iso-Britannia – 5. joulukuuta 2011) oli Formula 1 -kuljettaja. Hän osallistui yhteensä 30 osakilpailuun ja voitti Italian GP:n 1971, samalla kun teki Formula 1 -autojen nopeusennätyksen, jonka vasta Michael Schumacher rikkoi 2003 Italian GP:ssä. Vuonna 1971 ero Gethinin ja toiseksi tulleen Ronnie Petersonin välillä oli 0,01 sekuntia, joka on Formula 1 -historian pienin voittomarginaali. Gethin on johtanut kilpailua Formula ykkösissä vain kahden kierroksen ajan.


title: Peter Gethin

text: Gethin ajoi myös McLarenin CanAm-autoa. Hän voitti 1970 yhden kilpailun ja sijoittui sarjassa kolmanneksi.


title: Peter Gethin

text: Peter Gethin menehtyi 5. joulukuuta 2011 vaikean sairauden murtamana. Hän oli sairastellut pidemmän aikaa. Kuollessaan Gethin oli 71-vuotias.


title: Tanzwut

text: Tanzwut on saksalainen industrial- ja keskiajan metalli-yhtye. Se sai alkunsa Corvus Corax -yhtyeen sivuprojektina.


title: Beaux-arts

text: Beaux-arts (myös muodoissa "Beaux Arts", "Beaux arts" tai "Beaux-Arts") voi tarkoittaa seuraavia asioita:


title: Cabaret (elokuva)

text: Cabaret on vuonna 1972 ensi-iltansa saanut elokuvamusikaali. Se perustuu Broadway-musikaaliin "Cabaret", joka taas perustuu Christopher Isherwoodin kirjoittamaan kirjaan. Elokuvan on ohjannut Bob Fosse ja sen pääosissa ovat Liza Minnelli, Michael York ja Joel Grey. Elokuva sai kahdeksan Oscar-palkintoa.


title: Cabaret (elokuva)

text:
Sally Bowles (Liza Minnelli) on amerikkalainen kabareelaulaja, joka on tullut 1930-luvun alun Berliiniin etsimään paikkaansa auringossa ja laulaa Kit Kat -nimisellä klubilla. Sally majoittaa luokseen englantilaisen opettajan Brian Robertsin (Michael York), jonka kanssa hänelle kehkeytyy lopulta suhde. Myöhemmin Sally tapaa saksalaisen paronin nimeltään Maximilian von Heune (Helmut Griem), jonka kanssa sekä Sallylle että Brianille kehkeytyy suhde. Max kuitenkin hylkää kummankin ja lähtee pois Berliinistä. Sally huomaa olevansa raskaana, muttei tiedä kumpi hänen lapsensa isä on. Brian tarjoutuu menemään Sallyn kanssa naimisiin, kasvattamaan lapsen yhdessä ja muuttamaan yhdessä Englantiin. Sally suostuu, mutta myöhemmin hän tajuaa ettei heillä ole tulevaisuutta ja tekee abortin. Lopulta Brian lähtee pois Berliinistä ja Sally jää laulamaan klubille natsien tehdessä samalla nousuaan valtaan.
"Cabaret" valittiin vuonna 1995 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Cabaret’n" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Camp (täsmennyssivu)

text: Camp voi tarkoittaa ainakin seuraavia:


title: Mars-ilmiö

text: Mars-ilmiö tai Mars-efekti on tutkija Michel Gauquelinin havaitsema astrologiaan liittyvä ilmiö.


title: Mars-ilmiö

text: 1950-luvulla tekemissään tutkimuksissa Gauquelin havaitsi, että tiettyjen ammattien huippuedustajia oli syntynyt joko hieman useammin tai hieman harvemmin kuin sattuma edellyttäisi, kun tietyt planeetat sijaitsivat jommassakummassa kahdesta taivaan sektorista (eli astrologian termein puhutaan ”huoneista”). Sektorit ovat horisontin yläpuolella, toinen idässä (planeetta on juuri noussut) ja toinen etelässä (lähellä kulminaatiopistettä). Gauquelin alkoi kutsua alueita G-alueeksi. Tunnetuin näistä on Marsin ja huippu-urheilijoiden välinen yhteys, jonka mukaan ilmiötä on alettu kutsua Mars-ilmiöksi.


title: Mars-ilmiö

text: Mars-ilmiön lähtökohtana on se, että Mars viettää noin 22 prosenttia ajasta G-alueella ja loput 78 prosenttia jossain muualla. Tilastollisesti siis kaikista ihmisistä 22 prosentin pitäisi syntyä Marsin ollessa G-alueella ja 78 prosentin sen ollessa muualla. Gauquelinin tutkimusten mukaan tämä ei kuitenkaan päde huippu-urheilijoihin, joiden syntyessä Mars on ollut G-alueella paljon useammin.


title: Mars-ilmiö

text: Monet tutkijat kävivät läpi Gauquelinin tutkimusten menetelmiä. Yleinen näkemys on, että Gauquelin laski oikein mutta tulkitsi väärin. On myös esitetty, että hän ei ole ymmärtänyt testaamisen ideaa: Aineiston henkilöiden määrä ja valintakriteerit tulisi päättää etukäteen eikä niitä saisi muuttaa sen mukaan, miten saa haluttuja tuloksia. Kiistely Mars-ilmiöstä todellisuudesta oli vilkasta etenkin 1970-luvulla. Erityistä huomiota herätti vuonna 1975 The Humanist -lehdessä julkaistu 186 johtavan tutkijan lausuma huoli astrologian kasvaneesta kritiikittömästä hyväksymisestä.


title: Mars-ilmiö

text: Gauquelinin mukaan Auringolla, Merkuriuksella, Uranuksella, Neptunuksella ja Plutolla ei ollut ammatteihin mitään vaikutusta, sen sijaan Kuulle, Venukselle, Marsille, Jupiterille ja Saturnukselle yhteydet löytyivät.


title: Mars-ilmiö

text: Gauquelin teki itsemurhan vuonna 1991. Hänen työtään on jatkanut sen jälkeen saksalainen psykologi Suitbert Ertel.


title: Mars-ilmiö

text: Joidenkin tutkimusten mukaan koko Mars-ilmiötä ei ole edes olemassa. Kun otetaan erittäin suuri tilasto ja verrataan sen lukuisia eri tekijöitä keskenään ristiin, saadaan hyvin suurella todennäköisyydellä todetuksi korrelaatio joidenkin kahden eri tekijän välillä. Samaan tapaan myös täysin satunnaisesta suuresta määrästä dataa voidaan löytää korrelaatioita. Marsin aseman mukaan tehty ennustus osuu tilastollisesti oikein yhden kerran viidestätoistatuhannesta ennustuksesta.


title: Svante Pääbo

text: Svante Pääbo (s. 1955 Tukholma, Ruotsi) on ruotsalainen evoluutiogenetiikkaan erikoistunut biologi. Pääbo sai tohtorinarvon Uppsalan yliopistosta 1986. Hän on toiminut vuodesta 1997 Max Planck -instituutin genetiikan osaston johtajana Leipzigissä Saksassa. Hänelle myönnettiin 1992 Gottfried Wilhelm Leibniz -palkinto, joka on Saksassa arvostetuimpia tutkimustyöstä myönnettyjä palkintoja. Pääbo tunnetaan myös paleogenetiikan alan perustajana. Paleontologian ja genetiikan yhdistävä ala tutkii muun muassa varhaisia ihmisiä ja muinaisia ihmispopulaatioita.


title: Svante Pääbo

text: Time-lehti valitsi Pääbon 2007 sadan vaikutusvaltaisimman ihmisen listalle.


title: Svante Pääbo

text: Pääbo nousi ensimmäistä kertaa 1985 julkisuuteen, kun hän onnistui eristämään 2 400 vuotta vanhasta muumiosta DNA:ta, jota voidaan käyttää molekyyliarkeologisiin tutkimuksiin. Pääbon johtama osasto julkisti elokuussa 2002 löytäneensä puhekykyyn vaikuttavan FOXP2-kieligeenin, jonka puute tai vahingoittuneisuus aiheuttaa ihmisillä kielellisiä ongelmia.


title: Svante Pääbo

text: Max Planck -instituutin tutkijat Pääbon johdolla julkistivat 2006 aikeensa sekvensoida neandertalinihmisen koko genomin. He onnistuivat eristämään DNA:ta yli 30 000 vuotta vanhoista neandertalinihmisen jäänteistä.


title: Svante Pääbo

text: Charles Darwinin 200-vuotispäivänä 12. helmikuuta 2009 julkistettiin Pääbon ryhmän uusia tutkimustuloksia neandertalinihmisen perimästä. Perimä oli silloin suurin piirtein kokonaan avattu, vain tarkistusluenta oli jäljellä, ja sen sanottiin olevan todennäköisesti valmis viimeistään 2010.


title: Väisälän palkinto

text: Väisälän palkinto on vuonna 2000 perustettu Väisälän rahaston jakama palkinto. Arvoltaan 15 000 euron rahapalkinto jaetaan 1-3:lle ansioituneelle, työuransa aktiivivaiheessa olevalle tutkijalle, joka edustaa Vilho Väisälän tai hänen veljiensä Yrjö Väisälän ja Kalle Väisälän edustamia tieteen aloja. Alat ovat matematiikka, fysiikka, meteorologia, geofysiikka ja tähtitiede.


title: Väisälän palkinto

text: Väisälän rahasto syntyi, kun Vilho Väisälä lahjoitti Suomalaiselle tiedeakatemialle vuonna 1963 3 000 kappaletta Vaisala Oy:n osakkeita. Seuraavana vuonna hän lahjoitti vielä 15 000 markan arvoisen rahasumman. Ensimmäiset neljä 6 000 markan suuruista apurahaa jaettiin vuonna 1964. 1970-luvulla myönnetyn apurahan suuruus oli noussut 7 500 markkaan. 1990-luvulla jakosumma oli jo miljoonia markkoja. 2010-luvun lopulla apurahoja jaettiin vuosittain lähes 1,5 miljoonaa euroa ja apurahan sai liki sata hakijaa.


title: Väisälän palkinto

text: Apurahoja myönnetään tohtorivaiheen opintoihin enintään vuodeksi kerrallaan sekä tutkijoille lyhytaikaisiin tutkimusvierailuihin. Vuodesta 2016 lähtien rahasto on osallistunut myös tohtoritason tutkijoiden ulkomaisen työskentelyn tukemiseen säätiöiden yhteisen post doc -ryhmittymän välityksellä.


title: Väisälän palkinto

text: Väisalän palkinnon saajia ovat olleet:


title: Nikolai Starostin

text: Nikolai Starostin (s. 26. helmikuuta 1902 Dreskenskyn alue, Moskova, Venäjä – 17. helmikuuta 1996) oli venäläinen jalkapalloilija ja jääkiekkoilija. Starostin oli urheiluseura FK Spartak Moskovan perustaja.


title: Nikolai Starostin

text: Starostin pelasi jalkapalloa kesäisin ja talvella jääkiekkoa Moskovan urheilukeskuksessa vuonna 1921. Joukkue kasvoi ja rakensi stadionin. Starostin hoiti seuran raha-asioita ja seura siirtyi 13000 katsojan Tomski stadionille. Starostin otti yhteyttä Alexander Kosareviin, joka oli Komsolin sihteeri. Kosarev palkitsi Starostinin ja hänen veljensä ja joukkue muutti nimensä Moskovan Spartakiksi vuonna 1934. Seura otti nimensä antiikin orjien ja työläisten mukaan. Päävastustajiksi muodostuivat urheiluseurat Dynamo Moskova (salaisen poliisin johtama) ja CSKA Moskova (armeijan johtama). Starostin pelasi ja valmensi joukkueessa.


title: Nikolai Starostin

text: Uusi liiga- ja sarjajärjestelmä oli muodostettu vuonna 1936. Moskovan Dynamo voitti liigan ja Spartak cupin 1937. Spartak voitti liigan ja cupin vuonna 1938 ja 1939. Lavrenti Berija, salaisen poliisin päällikkö ja Dynamon puheenjohtaja oli nuoruudessaan pelannut jalkapalloa Starostin vastaan ja kärsinyt tappion 1920-luvulla. Starostin vangittiin 20. maaliskuuta 1942. Hän vietti seuraavat kaksi vuotta Lubjankan vankilassa. Starostin tuomittiin 10 vuodeksi työleireille Siperiaan. Starostin vapautui vuonna 1953. Starostin valittiin Neuvostoliiton jalkapallomaajoukkueen valmentajaksi. Hän toimi Spartakin puheenjohtajana vuosina 1955–1992.


title: Nikolai Starostin

text: Starostin julkaisi muistelmansa Football Through the Years 1989.


title: Cecil Day Lewis

text: Cecil Day Lewis (myös Cecil Day-Lewis, 1904–1972) oli englantilainen arvostettu runoilija, joka kirjoitti myös rikoskirjoja salanimellä Nicholas Blake.


title: Cecil Day Lewis

text: Day Lewis syntyi Irlannissa englantilaiseen pappisperheeseen ja opiskeli Oxfordissa, missä hän liittyi W. H. Audenin ympärille kerääntyneeseen kirjalliseen piiriin. Hänen ensimmäinen oma runokokoelmansa ilmestyi 1925. Hän kiinnostui nuorena kommunismista, ja taisteli tasavaltalaisarmeijassa Espanjan sisällissodassa. 1930-luvun kuluessa Day Lewis pettyi kommunismiin.


title: Cecil Day Lewis

text: Vuonna 1935 ilmestyi Day Lewisin ensimmäinen salapoliisiromaani, jonka pääosassa oli Nigel Strangeways. Hän kirjoitti niitä lopulta seitsemäntoista kappaletta. Salapoliisiromaanien tuottojen turvin Day Lewis kykeni jättäytymään päätoimiseksi kirjailijaksi.


title: Cecil Day Lewis

text: Näyttelijä Daniel Day-Lewis on Cecil Day Lewisin poika.


title: Darjeeling

text: Darjeeling (, ) on kaupunki Intian Länsi-Bengalin osavaltiossa, Himalajan juurella noin 2 100 metrin korkeudessa. Vuonna 2011 siellä oli 118 805 asukasta.


title: Darjeeling

text: Darjeeling tunnetaan teentuotantoalueena, sekä kapearaiteisesta rautatiestä, joka on UNESCOn maailmanperintökohde. Teetä kerätään neljä satoa vuodessa. Tee on lempeän makuista ja monet pitävät sitä maailman parhaana teelaatuna. Rautatie on vuodelta 1881, se on maailman ensimmäinen matkustajarautatie vuoristossa ja se on edelleen käytössä.


title: Darjeeling

text: Brittien siirtomaahaliinnon aikana Darjeeling kehittyi suotuisan ilmastonsa takia alueena, jonka viileyteen varakkaat ihmiset vetäytyivät kesällä, kun ilma tasangoilla kävi sietämättömän kuumaksi.


title: Darjeeling

text: Darjeelingin suurimmat uskonnot ovat hindulaisuus ja buddhalaisuus. Islam ja kristityt muodostavat merkittävät vähemmistöt. Väestöstä suuri osa on etniseltä taustaltaan nepalilaisia, brittihallinnon aikaisten siirtotyöläisten jälkeläisiä. Koulujen suurimmat kielet ovat englanti ja nepali, vaikka valtion virallista kieltä hindiä ja osavaltion kieltä bengalia opetetaan myös.


title: Luettelo televisiosarjan Doctor Who jaksoista

text: Tämä on luettelo televisiosarjan Doctor Who jaksoista. Vuosina 1963-1989 sarjan tarinat koostuivat lähes poikkeuksetta moniosaisista, 25 minuutin mittaisista jaksoista. Sarjan palattua televisioon vuonna 2005 suurin osa tarinoista on muodostanut yksiosaisen 45 minuutin pituisen kokonaisuuden. Englanninkielisen nimen vieressä on ilmoitettu tarinan suomenkielinen nimi, jos sellainen on sille annettu. Vuosien 1963-1989 tarinoiden kohdalla nämä ovat MTV3 Scifin suomennoksia jaksojen nimistä, vuodesta 2005 eteenpäin puolestaan Yle TV2:n suomennoksia.


text: Vuosina 1963-1966 (tarinasta An Unearthly Child tarinaan The Gunfighters) tarinakokonaisuuksien nimiä ei ilmoitettu lähetyksissä, vaan jokainen jakso nimettiin erikseen. Näiltä vuosilta tarinakokonaisuuksista käytetään yleensä samaa työnimeä jota ohjelman tuotantoryhmäkin käytti.


text: Osa 1960-luvun jaksoista (yhteensä 97) on kadonnut BBC:n tuolloisissa arkistoseulonnoissa. Tätä tehtiin, koska kaikkien vanhojen ohjelmien säilyttämiseen ei ollut riittävästi tilaa eikä resursseja.


title: Anthony Basso

text: Anthony Basso (s. 4. heinäkuuta 1979, Besançon) on ranskalainen jalkapallomaalivahti, joka palasi kaudella 2006–2007 kasvattajaseuransa AJ Auxerren riveihin.


title: Karinkannanmatala

text: Karinkannanmatala on matala asumaton saari Siikajoen kunnassa mannermaan ja Hailuodon välisessä salmessa lähellä Hailuodon kunnanrajaa. Saari on osa Säärenperän ja Karinkannanmatalan Natura-aluetta (FI1105201) ja se sisältyy valtakunnalliseen lintuvesien suojeluohjelmaan.


title: Karinkannanmatala

text: Saari on maannousun myötä veden pinnan yläpuolelle noussutta matalikkoa, jonka korkeimmat kohdat ovat muutamia kymmeniä senttimetrejä merenpinnan yläpuolella. Saarta ympäröi matalikkoalue sekä karikko. Saarella ei ole tavanomaisten merilintujen lisäksi eritystä pesimälinnustoa, mutta sieltä tavataan valtakunnallisesti uhanalaisia upossarpiota sekä ruijanesikkoa.


title: Olivier Sorin

text: Olivier Sorin (s. 16. huhtikuuta 1981 Gien) on ranskalainen jalkapallomaalivahti, joka siirtyi joulukuussa 2006 AS Nancy-Lorrainesta AJ Auxerren riveihin. Siellä Sorin on noussut uransa lopettavan Fabien Coolin korvaajaksi.


title: Malcolm Fraser

text: John Malcolm Fraser (21. toukokuuta 1930 Melbourne – 20. maaliskuuta 2015) oli australialainen liberaalipuolueen poliitikko. Hän toimi maansa 22. pääministerinä vuosina 1975–1983. Fraser pyrki suitsimaan valtion menoja ja puolustamaan ihmisoikeuksia.


title: Malcolm Fraser

text: Fraserin edeltäjän Gough Whitlamin hallitus oli monissa kriiseissä, joissa se antoi mielikuvan taitamattomasta taloudenpidosta. Fraserin johtama oppositio sai enemmistön senaatissa, mutta Whitlhamin työväenpuolueella oli enemmistö edustajainhuoneessa. Häntä painostettiin hajoittamaan parlamentti, mutta hän ehdotti sen sijaan senaatin puolivaalien järjestämistä. Kenraalikuvernööri John Kerr hajoitti hallituksen, ja kutsui Fraserin perustamaan väliaikaishallituksen vaaleihin asti. Fraserin Australian liberaalipuolue voitti vaalit selvästi.


title: Malcolm Fraser

text: Toukokuussa 2010 tuli julkisuuteen tieto, että Malcolm Fraser oli eronnut joulukuussa 2009 puolueensa jäsenyydestä vastalauseena liberaalipuolueen nykylinjalle, jota Fraser piti liian konservatiivisena.


title: Jim Bolger

text:
James Brendan "Jim" Bolger ONZ (s. 31. toukokuuta 1935) on uusiseelantilainen
poliitikko. Bolger toimi maansa 35. pääministerinä vuosina 1990–1997. Hän edustaa Kansallispuoluetta.


title: Jim Bolger

text: Bolger syntyi Opunaken pienessä kaupungissa Pohjoissaarella irlantilaistaustaisille vanhemmille. Hän meni vuonna 1963 naimisiin Joan Riddellin kanssa, ja heillä on yhdeksän lasta.


title: Jim Bolger

text: Bolger pääsi edustajainhuoneeseen 1972, ja toimi myöhemmin ministerinä Robert Muldoon hallituksessa.


title: Jim Bolger

text: Bolger valittiin tuolloin oppositiossa olleen Kansallispuolueen johtoon vuonna 1986. Bolgerin johdolla puolue hävisi vuoden 1987 vaalit, mutta saavutti seuraavissa vuoden 1990 vaaleissa voiton Työväenpuolueen jäädessä oppositioon.


title: Jim Bolger

text: Pääministerinä Bolger pitäytyi Työväenpuolueen ympäristölainsäädännössä ja ydinasevastaisuudessa. Vuoden 1993 vaalien jälkeen radikaalina pidetty valtiovarainministeri Ruth Richardson jätettiin sivuun hallituksesta, minkä taustalla oli äänestäjien huonot muistot Työväenpuolueen uusliberalistisesta talouspolitiikasta ("Rogernomics"). Bolger ei henkilökohtaisesti kannattanut vaalitavan uudistamista, mutta hän pitäytyi lupauksessaan järjestää kansanäänestys suhteellisen vaalitavan käyttöönotosta, mikä myös äänestyksessä hyväksyttiin.


title: Jim Bolger

text: Bolger omaksui uuden vaalitavan nopeasti ja Kansallispuolue hallitsi koalitiossa yhdessä "New Zealand First" -puolueen kanssa. Lopulta kuitenkin kasvava paheksunta Kansallispuolueen hallituskumppania kohtaan ja hallituksen siirtyminen poliittisesti lähelle keskustaa johti Bolgerin syrjäyttämiseen pääministerin paikalta 1997, minkä jälkeen pääministeriksi nousi Jenny Shipley.


title: Jim Bolger

text: Parlamentin Bolger jätti vuonna 1998, minkä jälkeen hän toimi Uuden-Seelannin Yhdysvaltain suurlähettiläänä.


title: Jarkko Tallqvist

text: Jarkko Kalevi Tallqvist (s. 9. maaliskuuta 1979 Turku) on suomalainen jalkapallovalmentaja ja entinen jalkapalloilija. Hänen pelipaikkansa on puolustaja.


title: Jarkko Tallqvist

text: Aikaisemmin Tallqvist on edustanut muun muassa Kakkosen lohkossa B pelannutta KaaPoa sekä ÅIFK:ta, TPS:aa, FC Jazzia, VPS:aa ja Turun Interiä, joista neljän jälkimmäisen riveissä hän on pelannut Veikkausliigaa yhteensä 86 ottelun verran. Otteluissa hän on tehnyt yhden maalin. Tallqvist pelasi ensi kertaa pääsarjassa 3. elokuuta 1997 TPS:n paidassa vierasottelussa FC Jazzia vastaan. Ensimmäisen ja toistaiseksi ainoan liigamaalinsa hän teki vuorostaan Jazzin paidassa vierasottelussa FC Hakaa vastaan 17. toukokuuta 2001.


title: Yhdystie 8300

text: Yhdystie 8300 on Suomen tieverkkoon kuuluva, Oulusta alkava ja Oulujoen pohjoisrantaa seuraileva Vaalaan johtava yhdystie. Tie alkaa Oulusta Hintan kaupunginosasta, jossa se haarautuu valtatiestä 20, ja johtaa Sanginsuun, Päivärinteen, Muhoksen Montan ja Utajärven keskustaajaman kautta Keski-Niskaan, jossa se yhtyy valtatiehen 22. Tie ylittää Sanginjoen ja Utosjoen ja sen pituus on noin 77 kilometriä. Tie on päällystetty koko matkaltaan ja suurin nopeusrajoitus on 80 km/h.


title: Yhdystie 8300

text: 1950-luvulta 1970-luvulle saakka tie oli osa tuolloin Oulun ja Kajaanin välillä kulkenutta kantatietä 77. Oulujoen eteläpuolta kulkevan valtatie 22:n valmistuttua joen pohjoispuolella kulkeva tie muutettiin aluksi maantieksi 830 ja 1990-luvun puolivälissä edelleen yhdystieksi 8300.


title: Knut Bergsland

text: Knut Bergsland (1914–1998) oli norjalainen kielitieteilijä, joka toimi fennougristiikan professorina Oslon yliopistossa 1947–1990.


title: Martijn Abbenhues

text: Martijn Abbenhues (s. 13. lokakuuta 1973 Rijssen, Alankomaat) on alankomaalainen jalkapalloilija.


title: Martijn Abbenhues

text: Abbenhues edusti FC Jokereita Veikkausliigassa kaudella 2001. Hän pelasi seurassa 20 liigaottelua ja teki niissä yhden maalin. Hän siirtyi Jokereihin FC Zwollesta, jota ennen hän oli edustanut myös FC Twenteä vuosina 1997-1999.


title: Darlington

text: Darlington on kaupunki ja yhden tason hallintoyksikkö Englannin itärannikolla County Durhamin keskellä, noin sata kilometriä Skotlannin rajalta etelään. Vuonna 2003 siellä oli 98 210 asukasta. Vain noin kaksi prosenttia heistä kuuluu etnisiin vähemmistöihin, kun koko maan keskiarvo on yli yhdeksän prosenttia. Kaupungin kakkosliigassa pelaava jalkapallojoukkue "Darlington F.C." on lempinimeltään "The Quakers", kveekarit.


title: Darlington

text: Darlington tunnetaan rautateiden historiasta: maailman ensimmäinen matkustajajuna kulki Darlingtonin kautta. Siellä on ollut alaan liittyvää teollisuutta (veturi- ja tavaravaunutehtaita) sekä nyttemmin rautatiemuseo.


title: Alessandro Ballan

text: Alessandro Ballan (s. 6. marraskuuta 1979 Castelfranco Veneto) on italialainen maantiepyöräilijä. Lempinimellä "Bontempino" tunnetun Ballanin suurimmat menestykset ovat tulleet kevään klassikkokilpailuissa. Lisäksi hän on maantiepyöräilyn maailmanmestari 2008.


title: Alessandro Ballan

text: Ballan siirtyi ammattilaiseksi vuonna 2004 Lampre-tallin ajajana, jota hän edusti aina vuoden 2009 loppuun saakka. Vuoden 2005 Flanderin ympäriajossa, "Ronde van Vlaanderenissa", Ballan hyökkäsi kärkiryhmästä 37 kilometriä ennen maalia sijoittuen lopulta kuudenneksi. De Pannen kolmen päivän ajossa hän voitti ensimmäisen etapin ja sijoittui kokonaiskilpailussa toiseksi. Hän saavutti uransa ensimmäisen UCI ProTour -kilpailun voiton saman vuoden Eneco Tourin neljännellä osuudella.


title: Alessandro Ballan

text: Ballanin lopullinen läpimurto tapahtui vuonna 2006. Hän sijoittui Milano–San Remossa kahdeksanneksi, Flanderin ympäriajossa viidenneksi sekä Pariisi–Roubaix´ssa – sen jälkeen kun Peter Van Petegem, Vladimir Gusev ja Leif Hoste oli hylätty – kolmanneksi. Tirreno–Adriaticon ja Puolan ympäriajon yhteistuloksissa hän sijoittui kolmanneksi, Ranskan ympäriajon 12. etapilla toiseksi sekä UCI ProTour -sarjan loppupisteissä kuudenneksi. Lisäksi hän voitti Trofeo Laigueglia -kilpailun.


title: Alessandro Ballan

text: Vuosi 2007 alkoi hänellä huonosti: Ballanin solisluu murtui Tirreno–Adriaticossa. Vain muutamaa viikkoa myöhemmin hän voitti De Pannen kolmen päivän ajon. Saman viikon sunnuntaina oli vuorossa Flanderin ympäriajo. Ballan karkasi kärkiryhmästä legendaarisessa Muurin nousussa 16 kilometriä ennen maalia saaden seurakseen vain Leif Hosten. Ballan avasi loppukirin, Hoste pääsi ohi, luuli jo voittaneensa, mutta viime metreillä Ballan työntyi väkisin ohi uransa tuohon asti suurimpaan voittoon. Myöhemmin samana vuonna hän sijoittui neljänneksi Clásica de San Sebastiánissa ja voitti Vattenfall Cyclassicsin niukasti ennen Óscar Freireä.


title: Alessandro Ballan

text: Vuonna 2008 Ballan sijoittui toiseksi Monte Paschi Eroica -kilpailussa, kolmanneksi Pariisi–Roubaix-klassikossa ja neljänneksi Flanderin ympäriajossa. Ranskan ympäriajon 11. etapilla hän oli kolmas ja GP Ouest-France -kilpailussa toinen. Espanjan ympäriajossa Ballan sijoittui toisella osuudella kolmanneksi ja voitti vuoristossa ajetun seitsemännen etapin siirtyen samalla kokonaiskilpailun johtoon. Kilpailun johtajan kultapaidassa hän ajoi yhden etapin ajan. Maantiepyöräilyn maailmanmestaruuskilpailuissa Varesessa hän ajoi maantieajon maailmanmestariksi karattuaan kärkiryhmästä kolme kilometriä ennen maalia .


title: Alessandro Ballan

text: Ballan sairasti pitkäkestoisen virustaudin keväällä 2009 joutuen jättämään muun muassa Italian ympäriajon väliin. Elokuussa hän voitti Puolan ympäriajon kokonaiskilpailun ja viidennen etapin.


title: Alessandro Ballan

text: Kaudesta 2010 alkaen Ballan edusti BMC Racing Team -joukkuetta. Hän sijoittui toiseksi saman vuoden Ranskan ympäriajon 15. etapilla. Vuonna 2011 hän oli toinen Montepaschi Strade Bianche -kilpailussa, neljäs Milano – San Remossa ja kuudes Pariisi–Roubaix'ssa. Vuonna 2012 hän sijoittui kolmanneksi Flanderin ympäriajossa ja Pariisi–Roubaix'ssa. Hän voitti Giro della Toscana -kilpailun ja Eneco Tourin seitsemännen etapin. MM-kilpailuissa hän sai joukkuekilpailussa hopeaa BMC Racing Teamin joukkueessa.


title: Alessandro Ballan

text: Tammikuussa 2014 Ballan sai kahden vuoden kilpailukiellon dopingin käytöstä, eikä enää jatkanut uraansa kilpailukiellon päätyttyä.


title: Gregg Allman

text: Gregory Lenoir ”Gregg” Allman (8. joulukuuta 1947 Nashville, Tennessee – 27. toukokuuta 2017 Savannah, Georgia) oli yhdysvaltalainen rock- ja blues-laulaja, -kosketinsoittaja, -kitaristi ja -lauluntekijä, joka tunnetaan parhaiten Allman Brothers Bandin jäsenenä. Hänet otettiin vuonna 1995 yhtyeen mukana Rock and Roll Hall of Fameen ja vuonna 2006 Georgia Music Hall of Fameen. Musiikkilehti "Rolling Stone" sijoitti hänet 70. sijalle sadan suurimman laulajan listalla vuonna 2010.


title: Gregg Allman

text: Gregg Allmanin kitaristiveli Duane muodosti Allman Brothers Bandin vuonna 1969. Yhtyeessä olivat mukana kitaristi Dickey Betts, basisti Berry Oakley ja rumpali Butch Trucks ja tämän vastaavaa tehtävää hoitanut Jai Johanny ”Jaimoe” Johanson. Gregg Allman lauloi (myös Betts lauloi), soitti sähköurkuja ja kirjoitti jotkut yhtyeen kestävimmistä kappaleista, kuten ”Midnight Rider” ja ”Melissa”. Gregg Allmanin taitava työskentely Hammond B3 -uruissa auttoi yhtyettä nousemaan kansalliseksi ilmiöksi varhaisella 1970-luvulla. Konsertit kestivät usein yli kolme tuntia ja keräsivät stadionit täyteen.


title: Gregg Allman

text: Vuonna 1971 ilmestynyttä live-albumia "At Fillmore East" pidetään yhtenä hienoimmista live-albumeista rockin historiassa. Puolen vuoden kuluessa levyn ilmestymisestä Duane Allman kuoli moottoripyöräonnettomuudessa lähellä yhtyeen kotia Tudorin kartanoa Maconissa.


title: Gregg Allman

text: Allman Brothers Band hajosi ensimmäisen kerran 1970-luvun lopulla ja sen jälkeen se on perustettu muutaman kerran uudelleen. Allmanilla on ollut myös sooloura: hänen ensimmäinen oma albuminsa oli "Laid Back" vuonna 1973. Hän julkaisi puolisen tusinaa sooloalbumia. Allman Brothers Band on jatkanut toimintaansa vuosituhannen vaihteen jälkeenkin ja julkaisi tuoreimman studioalbuminsa vuonna 2003.


title: Gregg Allman

text: Gregg Allman oli kuusi kertaa naimisissa ja sai viisi lasta. Avioliitosta laulajatar Cherin kanssa vuosina 1975–1979 syntyi muusikkopoika Elijah Blue Allman (1976–). Muita musiikkialalle siirtyneitä lapsia hänellä ovat Michael Sean Allman, Honeytribe-yhtyeen Devon Allman ja Picture me Broken -yhtyeen laulaja Layla Brooklyn Allman. Gregg Allman oli vuodesta 2001 naimisissa Stacey Fountainin kanssa. Pari asui Richmond Hillissä, Georgiassa.


title: Gregg Allman

text: Allmanille tehtiin maksansiirto vuonna 2010. Muiden terveysongelmien ohessa hän oli kärsinyt epäsäännöllisistä sydämenlyönneistä viime vuosina. Hän oli peruuttanut konsertteja ennen kuolemaansa.


title: Berry Oakley

text: Raymond Berry Oakley III (4. huhtikuuta 1948 – 11. marraskuuta 1972) oli yhdysvaltalainen basisti ja taustalaulaja. Hän kuului The Allman Brothers Bandin perustajajäseniin.


title: Berry Oakley

text: Oakley joutui 24-vuotiaana liikenneonnettomuuteen Maconissa, Georgiassa. Hän menehtyi muutaman tunnin päästä siitä aiheutuneisiin komplikaatioihin.


title: James Harper

text: James Harper (s. 9. marraskuuta 1980 Chelmsford, Englanti) on englantilainen jalkapalloilija, joka edustaa Englannin Valioliigassa pelaavaa Readingia. Hän on pelipaikaltaan keskikenttäpelaaja.


title: James Harper

text: Harper aloitti uransa Arsenalin organisaatiossa, muttei koskaan murtautunut edustusjoukkueeseen asti. Kaudella 2000-01 hän vietti kolme ottelua lainalla Cardiff Cityssä, ennen kuin siirtyi Readingiin. Readingissa Harper auttoi joukkueensa Englannin mestaruussarjan mestaruuteen ja nousuun Valioliigaan. Ensimmäisen Valioliiga-maalinsa hän teki 3–2 tappio-ottelussa Newcastle Unitedia vastaan joulukuussa 2006.


title: Ursula Plassnik

text: Ursula Plassnik (s. 23. toukokuuta 1956 Klagenfurt) on itävaltalainen poliitikko ja diplomaatti. Hän toimi maansa ulkoministerinä 2004–2008 ja edustaa Itävallan kansanpuoluetta.


title: Audi A2

text: Audi A2 on Audin vuosina 1999–2005 valmistama pieni automalli. Viimeinen A2 valmistui Neckarsulmin tehtaalta kesäkuussa 2005. Audi A2 perustui Audin Al konseptiautoon, joka esiteltiin Frankfurtin autonäyttelyssä vuonna 1997. A2:sta suunniteltaessa pyrittiin nykyaikaisiin ja aivan uusiinkin teknisiin ratkaisuihin.


title: Audi A2

text: Audi A2:n kori oli alumiinia, eikä sen konepelti ollut totuttuun tapaan saranoitu, sillä sitä ei ollut tarkoitus avata kuin huollossa. Rutiinitoimenpiteet, kuten öljymäärän tarkistus ja lasinpesunesteen lisäys hoidettiin pienen tarkastusluukun kautta.


title: Audi A2

text: A2:n kalliista hinnasta johtuneet pienet myyntimäärät olivat pettymys Audille ja sitä valmistettiin lopulta vain 175 000 kappaletta. Vertailun vuoksi, vastaavan luokan Mercedes-Benz A-sarjaa on myyty yli 1,6 miljoona kappaletta.


title: Audi A2

text: Koska A2 oli valmistettu alumiinista, se painoi alle 1 000 kg, ja sen ansiosta se oli ensimmäinen eurooppalainen viisiovinen malli, jonka kulutus alitti 3 l/100 km. Kyseinen malli oli varustettu 1,2 litraisella TDI -dieselmoottorilla. A2 voitti Pohjoismaisen taloudellisuusajokilpailun vuonna 2005 keskimääräisellä 2,62 l/100 km kulutuksellaan.


title: Audi A2

text: Valmistuksen päätyttyä huhuttiin A2:n toisen sukupolven tulemisesta, kunnes Audi ilmoitti vuonna 2006 suunnittelevansa uutta pikkuautomallia Audi A1.


title: Mary Landrieu

text: Mary Loretta Landrieu (s. 23. marraskuuta 1955 Arlington, Virginia) on yhdysvaltalainen demokraattisen puolueen poliitikko. Hän istui vuodesta 1997 vuoteen 2015 Yhdysvaltain senaattorina Louisianasta. Hän oli ehdolla myös jatkokaudelle, mutta hävisi vaaleissa republikaanien Bill Cassidylle.


title: Mary Landrieu

text: Landrieu on entisen New Orleansin pormestari Moon Landrieun tytär ja New Orleansin pormestarin Mitch Landrieun vanhempi sisar.


title: Mary Landrieu

text: Landrieu valmistui Louisianan osavaltionyliopisto, Baton Rougesta vuonna 1977. Hän istui vuosina 1980–1988 Louisianan edustajainhuoneessa. Hän toimi vuosina 1988–1996 Louisianan osavaltiovarainhoitajana ja oli vuonna 1995 epäonnistuneesti ehdolla osavaltion kuvernööriksi.


title: Mary Landrieu

text: Landrieu on katolilainen. Hänellä on puolisonsa Frank Snellingsin kanssa kaksi adoptiolasta.


title: Flukonatsoli

text: Flukonatsoli on triatsoleihin kuuluva sienilääke. Sen vaikutusmekanismi on sienten soluseinämän ergosterolisynteesin esto. Flukonatsoli tehoaa hyvin pinnallisiin ja syviin "Candida albicans" -infektioihin ja ihon dermatofyytteihin.


title: Flukonatsoli

text: Lääkeyhtiö Pfizer suunnittelee jakavansa flukonatsolia (kauppanimellä Diflucan) ilmaiseksi köyhille AIDS-potilaille Etelä-Afrikassa. Kansalaisjärjestöt ovat painostaneet lääketeollisuutta jo pitkään, jotta AIDS-hoitoon tarkoitettujen lääkkeiden hintaa eteläisessä Afrikassa saataisiin laskettua. Flukonatsoli on ainoa lääke AIDS:in liittyvän kryptokokkimeningiitin hoitoon. Diflucan-hoito maksaa Etelä-Afrikassa noin 15 $ per päivä. Tämä on kuitenkin huomattavasti enemmän, mitä Etelä-Afrikan 27 miljoonaa lääkettä tarvitsevaa potilasta pystyvät maksamaan. Thaimaassa, jossa geneeristä tuotetta valmistetaan ilman Pfizer:in lupaa, Diflucan maksaa vain puolitoista dollaria päivässä.


title: Flukonatsoli

text: Uuden raportin mukaan berberiini tehostaa synergisesti flukonatsolin vaikutusta hiivainfektioissa, myös lääkeresistenteissä tapauksissa.


title: Japanin Grand Prix 2002

text: Japanin Grand Prix 2002 oli Formula 1 -kauden viimeinen osakilpailu, joka ajettiin Japanin Suzukassa 13. lokakuuta 2002.


title: Japanin Grand Prix 2002

text:
Kilpailun voitti Michael Schumacher, joka oli ylivoimainen koko kisaviikonloppuna. Kilpailu oli Mika Salon, Eddie Irvinen, Alex Yoongin ja Allan McNishin viimeiset F1-sarjassa.
McNish ei edes päässyt osallistumaan kilpailun starttiin, koska ajoi niin rajusti ulos lauantain aika-ajoissa, että syöksyi turvavallin sisään. McNish loukkasi polvensa ulosajossa, mutta sai ajoluvan lääkäreiltä vielä ajaa sunnuntaiaamun lämmittelyajoissa, mutta lääkärit ei antanut hänen enää ajaa kilpailussa.


title: Japanin Grand Prix 2002

text: Japanin GP 2002 oli viimeinen kilpailu, jossa käytettiin vanhaa pistesysteemiä jossa kuusi parasta kuljettajaa sai pisteitä (10-6-4-3-2-1). Kauden 2003 alussa käyttöön otettiin uusi pistesysteemi, jossa pisteitä jaettiin kahdeksalle parhaalle.


title: Robert Byrd

text: Robert Carlyle Byrd (20. marraskuuta 1917 – 28. kesäkuuta 2010) oli yhdysvaltalainen demokraatti, joka istui senaatin jäsenenä Länsi-Virginiasta yhtämittaisesti vuodesta 1959 aina kuolemaansa 2010 saakka. Byrd toimi senaatin enemmistöjohtajana vuosina 1977–1981 ja 1987–1989, sekä vähemmistöjohtajana vuosina 1981–1987. Byrd toimi Yhdysvaltain senaatin president pro temporena vuosina 1989–2010 silloin kun demokraateilla oli enemmistö senaatissa. President pro temporena hän oli kolmantena presidentin sijaisjärjestyksessä heti varapresidentin ja edustajainhuoneen puheenjohtajan jälkeen. Hän on senaatin ja myös koko kongressin historian pitkäaikaisin jäsen. Vuonna 2003 hänelle myönnettiin arvonimi pro tempore emeritus.


title: Robert Byrd

text: Byrd syntyi North Wilkesborossa Pohjois-Carolinassa ja menetti yksivuotiaana äitinsä, joka kuoli espanjantautiin. Hän meni vuonna 1937 naimisiin Erma Ora Jamesin (k. 2006) kanssa. Hänet valittiin vuonna 1946 Länsi-Virginian edustajainhuoneeseen, ja hän istui vuosina 1951–1952 Länsi-Virginian senaatissa. Yhdysvaltain kongressin edustajainhuoneeseen hänet valittiin ensimmäisen kerran vuonna 1952. Vuonna 1959 hänet valittiin toiseksi Länsi-Virginian senaattoreista.


title: Robert Byrd

text: Byrd valmistui vuonna 1963 American Universityn Washington College of Law'sta. Hän oli baptisti ja myönsi olleensa nuoruudessaan lyhyen aikaa Ku Klux Klanin jäsen. Byrd vastusti vuonna 1964 kuuluisaa syrjinnän kieltävää kansalaisoikeuslakia ja kannatti Vietnamin sotaa. Myöhemmin hän muutti kantaansa kansalaisoikeuslakiin ja kritisoi Irakin sotaa.


title: Robert Byrd

text: Byrd kuoli 92-vuotiaana jouduttuaan sairaalaan nestehukan takia.


title: Aietes

text: Aietes () oli kreikkalaisessa mytologiassa Kolkhiin kuningas ja auringonjumala Helioksen ja nymfi Persen poika. Medeia, Chalciope ja Absyrtos olivat hänen lapsensa.


title: Aietes

text: Friksoksen ja Hellen, Athamaan ja Nefelen kaksosten, äitipuoli Ino vihasi lapsipuoliaan ja teki kavalan suunnitelman päästäkseen heistä eroon. Hän paahtoi kaiken kaupungin siemenviljan niin ettei se kasvaisi, ja paikalliset maanviljelijät katoa peläten kysyivät läheiseltä oraakkelilta neuvoa. Ino lahjoi oraakkelin luokse lähetetyt miehet valehtelemaan muille, että oraakkeli vaatisi Friksoksen uhraamista. Ennen kuin häntä ehdittiin surmata alttarilla, Nefele lähetti kultaisen oinaan pelastamaan hänet ja sisarensa. Helle kuitenkin kuoli matkalla pudottuaan oinaan selästä, mutta Friksos pääsi perille Kolkhiiseen, jossa Aietes otti hänet vastaan ja kohteli häntä ystävällisesti antaen tyttärensä Khalkiopen hänelle vaimoksi. Kiitollisena Friksos antoi kuninkaalle oinaan kultaisen taljan, jonka Aietes ripusti temppeliin.


title: Aietes

text: Myöhemmin Iason saapui vaatimaan taljaa omakseen. Aietes lupasikin sen hänelle, mutta vain tiettyjä tehtäviä vastaan. Ensin Iasonin piti kyntää pelto tultasyöksevällä härällä, joka hänen piti itse iestää. Iestämäänsä peltoon Iason kylvi lohikäärmeen hampaita, ja näistä versoi joukko sotureita — spartit. Iason heitti kiven näiden keskelle, ja vastasyntyneet soturit eivät kyenneet päättelemään heittäjää vaan alkoivat taistella keskenään surmaten toisensa. Lopuksi Aietes määräsi Iasonin surmaamaan taljaa vartioivan lohikäärmeen, joka ei koskaan nukkunut. Suoritettuaan tehtävänsä Iason otti taljan ja purjehti pois Medeian kanssa, joka oli rakastunut häneen ja auttanut tehtävien suorittamisessa. Aietes ajoi heitä takaa omalla aluksellaan, mutta Medeia hämäsi isänsä tappamalla ja paloittelemalla veljensä Absyrtoksen ja heittämällä ruumiinosat tämän laivan kannelle. Aietes keskeytti takaa-ajon kootakseen kaikki poikansa ruumiinosat, ja Medeia ja Iason pääsivät pakoon.


title: Hiroyuki Itō

text: Hiroyuki Itō () on japanilainen videopelisuunnittelija, joka on toiminut ohjaajana, käsikirjoittajana, pelimekaniikan suunnittelijana sekä äänitehostevastaavana työnantajansa Square Enixin tuottamissa "Final Fantasy" -peleissä. Itsestään hän käyttää toisinaan taiteilijanimeä Shiomi.


title: Hiroyuki Itō

text: Kahdessa ensimmäisessä "Final Fantasy" -pelissä Itō työskenteli ohjemointivirheitä korjaavana ohjelmoijana; "Final Fantasy III":ssa hänen tehtävänään oli luoda ääniefektejä. Ryhdyttyään "Final Fantasy IV":n taistelusuunnittelijaksi hän kehitti yhden "Final Fantasy" -sarjan merkittävimmistä konsepteista, Active Time Battle -taistelujärjestelmän. Aikaisemmista osista poiketen tämä toiminto ei perustunut pelihahmoille jaettaviin iskuvuoroihin, vaan hahmojen nopeuden määräämällä vauhdilla etenevään mittariin, jonka täyttyessä pelaaja voi osoittaa hahmolleen jonkin komennon. ATB:tä on käytetty kuudessa pääsarjan pelissä, "Final Fantasy X-2":ssa sekä joissakin "Final Fantasyyn" kuulumattomissa peleissä (esimerkkinä "Chrono Trigger"). Itōn suunnitteli myös "Final Fantasy XII":n reaaliaikaisen Active Dimension Battlen.


title: Hiroyuki Itō

text: Itōn ohjaamia pelejä ovat "Final Fantasy IX" ja "Final Fantasy VI", jonka hän ohjasi Yoshinori Kitasen kanssa. Hän on työstänyt myös muita kuin vain Squaren pelejä, kuten "Grandia II" ja "Disney's Party".


title: Ted Stevens

text: Theodore Fulton ”Ted” Stevens (18. marraskuuta 1923 Indianapolis, Indiana, Yhdysvallat – 9. elokuuta 2010 Alaska, Yhdysvallat) oli yhdysvaltalainen lakimies ja republikaanisen puolueen poliitikko.


title: Ted Stevens

text: Stevensistä tuli Yhdysvaltain senaattori Alaskasta vuonna 1968, ja hän istui senaatissa vuoteen 2009. Hän asui Girdwoodissa aviopuolisonaan Catherine. Stevensin ensimmäinen vaimo Ann Mary o.s. Cherrington kuoli lento-onnettomuudessa Anchoragessa vuonna 1978.


title: Ted Stevens

text: Stevens nimettiin ”Vuosisadan alaskalaiseksi” 2000. Samana vuonna Alaskan parlamentti nimesi Anchoragen lentokentän Ted Stevens Anchorage International Airportiksi.


title: Ted Stevens

text: Senaattorina Stevens puolusti osavaltionsa etuja muun muassa erilaisissa infrastruktuurihankkeissa, kuten satojen miljoonien dollarien Gravina Island Bridge ja Knik Arm Bridge, joita kriitikot pitivät kotiinpäinvetämisenä. Vuonna 2007 Stevens lisäsi budjettiin 3,5 miljoonaa varoja lentokentän rakentamiseksi sadan vakituisen asukkaan Akutanin saarelle Aleuteilla.


title: Ted Stevens

text: Stevens saavutti nettimainetta lausunnoillaan, kun hän puolusti network neutralitya ja kuvasi Internetiä sanoilla: ”Se ei ole iso rekka. Se on sarja putkia” (). Lausunnolle ilveiltiin eräissä komedia-talk-show'issa.


title: Ted Stevens

text: Hän toimi Yhdysvaltain senaatin puheenjohtajana "pro tempore" vuosina 2003–2007. Stevens tuomittiin lokakuussa 2008, vain viikkoa ennen marraskuun 2008 vaaleja seitsemästä lahjuksenotosta, mutta tuomio peruttiin myöhemmin. Hän menetti paikkansa demokraatti Mark Begichille.


title: Ted Stevens

text: Stevens kuoli lento-onnettomuudessa elokuussa 2010.


title: Ted Stevens

text: Myös Ted Stevensin poika Ben Stevens on republikaanipoliitikko.


title: Mariinskin palatsi

text: Mariinskin palatsi (; ”Marian palatsi”) on palatsimainen rakennus Venäjän toiseksi suurimmassa kaupungissa Pietarissa. Se on rakennettu vuosina 1839–1844, ja se oli viimeinen uusklassinen keisarillinen palatsi, joka Pietariin rakennettiin. Palatsin suunnittelusta vastasi hoviarkkitehti Andrei Štakenšneider. Se oli lahja keisari Nikolai I:ltä tyttärelleen Maria Nikolajevnalle.


title: Mariinskin palatsi

text: Palatsi sijaitsee Iisakinkirkon aukiolla, jossa on Nikolai I:n ratsastajapatsas. Palatsin komeista saleista näyttävin on kupolin alla oleva kaksikerroksinen rotunda; sen lähellä on talvipuutarha, josta on tehty istuntosali. Palatsin kotikirkko on entistetty. Palatsissa kokoontuu Pietarin lakiasäätävä edustusto. Ennen vallankumousta siellä pidettiin valtakunnanneuvoston istuntoja ja se toimi väliaikaisen hallituksen istuntopaikkana vuonna 1917.


title: Daniel Inouye

text: Daniel Ken Inouye (7. syyskuuta 1924 Honolulu, Havaiji – 17. joulukuuta 2012 Bethesda, Maryland) oli yhdysvaltalainen demokraattisen puolueen poliitikko, joka istui senaatissa 1963–2012.


title: Daniel Inouye

text: Inouye syntyi Honolulussa. Hän liittyi 17-vuotiaana Yhdysvaltain asevoimiin ja palveli toisessa maailmansodassa 442. jalkaväkirykmentissä. Hän menetti osan oikeasta kädestään San Terenzossa käydyissä taisteluissa. Sodan jälkeen Inouyelle ehdotettiin Medal of Honoria, mutta hänelle ei kuitenkaan vielä myönnetty sitä. Myöhemmin Bill Clinton palkitsi hänet ja 21 muuta yhdysvaltainjapanilaista. Inoyue opiskeli sodan jälkeen Havaijin ja Georgetownin yliopistoissa, jonka oikeustieteellisestä valmistui.


title: Daniel Inouye

text: Havaijista tuli osavaltio 1959, jolloin Inouyekin valittiin edustajainhuoneeseen ensimmäisenä yhdysvaltainjapanilaisena. Neljä vuotta myöhemmin hänet valittiin Havaijin edustajaksi senaattiin. Inouye istui senaatissa kuolemaansa 2012 saakka, yhteensä 49 vuotta. Häntä pidempään senaattorina on toiminut vain Robert Byrd. Inouye kuoli joulukuussa 2012.


title: Beloselski-Belozerskin palatsi

text: Beloselski-Belozerskin palatsi on palatsimainen rakennus Venäjän toiseksi suurimmassa kaupungissa Pietarissa. Se sijaitsee Fontanka-joen ja Pietarin pääkadun Nevski prospektin risteyskohdassa. Palatsi on rakennettu vuonna 1846. Palatsin tontilla oli pieni kivitalo, jota laajennettiin arkkitehti Andrei Stackenschneiderin suunnitelmien mukaan. Rakennuttajana oli tontin 1700-luvun lopulla haltuunsa saanut Beloselski-Belozerskin ruhtinassuku. Suvun jäsenissä oli taiteentuntijoita ja keräilijöitä, niinpä runsain veistoskoristein, kultauksin ja silkkitapetein rokokoon tyyliin sisustetussa palatsissa oli suuri kokoelma länsimaista taidetta ja laaja kirjasto. Ulkoisesti rakennus edustaa uusbarokkia.


title: Beloselski-Belozerskin palatsi

text: Palatsi siirtyi vuonna 1884 keisariperheelle ja sinne muutti suuriruhtinas Sergei, joka teetti palatsiin hiukan muutoksia. Suuriruhtinas murhattiin 1905 ja leski Elisabet Fjodorovna ryhtyi nunnaksi. Palatsin kirjasto siirrettiin vallankumouksen jälkeen suurimmaksi osaksi julkisen kirjastolaitoksen haltuun. Neuvostoaikana palatsia isännöi kommunistisen puolueen piirikomitea.


title: Beloselski-Belozerskin palatsi

text: Rokokoointeriööri tuhoutui pahoin toisen maailmansodan aikana, ja se entisöitiin alkuperäiseen asuunsa vuonna 1954. Palatsi ei ole museo, vaan on kulttuurikäytössä, siellä järjestetään muun muassa kamarimusiikkikonsertteja. Siihen pääsee tutustumaan myös kiertokäynneillä.


title: Peter Maxwell Davies

text: Sir Peter Maxwell Davies (8. syyskuuta 1934 Salford – 14. maaliskuuta 2016 Orkney) oli englantilainen säveltäjä ja kapellimestari. Hän syntyi Salfordissa, Manchesterin liepeillä. Davies kävi pianotunneilla ja kirjoitti omia sävellyksiään varhaislapsuudesta alkaen. Hän opiskeli Manchesterin yliopistossa ja musiikkikoulussa, ja perusti opiskelukaveriensa kanssa yhdistyksen "New Music Manchester", joka edisti nykymusiikin tuntemusta. Davies vietti kaksi vuotta Australiassa ja sieltä palattuaan asettui asumaan Orkneysaarille. Hän perusti saarille musiikkijuhlat ja kantaesitti niillä usein uusia teoksiaan.


title: Peter Maxwell Davies

text: Davies johti monia tunnettuja orkestereita, kuten Bostonin sinfoniaorkesteria. Yhtenä ensimmäisistä klassisen musiikin säveltäjistä hän avasi verkkosivut, joista voi ladata musiikkia ja säveltäjien haastatteluja.


title: Peter Maxwell Davies

text: Daviesia pidettiin 1960-luvulla musiikin kauhukakarana. Vuonna 1969 hän muunteli G. F. Händelin "Messias-oratorion" teemoja teoksessa "Eight Songs for a Mad King"; tämä koettiin lähestulkoon pyhäinhäväistykseksi.


title: Peter Maxwell Davies

text: Daviesin varhaisia töitä sävytti sarjallisuus. Davies sävelsi myös lasten oopperoita ja elokuvamusiikkia.


title: Mary Fallin

text: Mary Fallin (o.s. Copeland, s. 9. joulukuuta 1954 Warrensburg, Missouri) on yhdysvaltalainen republikaanisen puolueen poliitikko. Hän toimi vuosina 2011–2019 Oklahoman 27. kuvernöörinä.


title: Mary Fallin

text: Fallin on entinen Yhdysvaltain edustajainhuoneen jäsen. Hän toimi tässä virassa 3. tammikuuta 2007 – 3. tammikuuta 2011. Hän on historian toinen Oklahomasta kongressiin valittu nainen ja ensimmäinen sitten vuoden 1921.


title: Mary Fallin

text: Fallin toimi vuosina 1995–2007 Oklahoman varakuvernöörinä. Hän ei pyrkinyt neljännelle kaudelle vuonna 2006, vaan pyrki ja tuli valituksi Yhdysvaltain edustajainhuoneeseen. Marraskuussa 2010 hänet valittiin Oklahoman kuvernööriksi, ja hän astui virkaan tammikuussa 2011. Hän on osavaltion historian ensimmäinen naiskuvernööri.


title: Nance–Horanin oireyhtymä

text: Nance–Horanin oireyhtymä on erittäin harvinainen sairaus, joka aiheuttaa harmaakaihin ja hammasoireita (ylimääräiset etuhampaat, lieriömäiset ja kolomaiset hampaat).


title: Nance–Horanin oireyhtymä

text: Nance–Horanin oireyhtymä on X-kromosomin kautta periytyvä. Sairaus voi vaikuttaa myös potilaan henkisiin kykyihin: osa heistä on kehitysvammaisia, useimmiten lieväasteisesti.


title: Nance–Horanin oireyhtymä

text: Nance–Horanin oireyhtymää esiintyy lähinnä miespuolisilla henkilöillä. Oireyhtymä kuvattiin vuonna 1974, ja vuonna 2003 raportoituja tapauksia oli kaksikymmentä.


title: Upossarpio

text: Upossarpio ("Alisma wahlenbergii", myös "A. gramineum" ssp. "wahlenbergii") on harvinainen, Itämerelle kotoperäinen vesikasvi. Suurin osa lajin kaikista esiintymistä kasvaa Suomen alueella. Laji on Suomessa rauhoitettu ja luonnonsuojeluasetuksen mukaan erityisesti suojeltava laji.


title: Upossarpio

text: Upossarpio kasvaa koko elämänsä upoksissa veden alla. Kasvin varsi kasvaa 10–30 cm korkeaksi. Varren tyveltä lähteviä lehtiä on kymmenkunta. Lehdet ovat usein vartta pidemmät, nauhamaisia, rentoja ja 1–3 mm leveitä. Kukintovanoja on korkeintaan muutama, ja niissä jokaisessa on 1–3 kiehkurainen kukinto. Joskus alimman kiehkuran haarat ovat toistamiseen haaraisia. Kukat ovat pieniä ja valkoisia, lähes puolikkaan herneen kokoisia ja muotoisia. Jokaiseen kukkaan kehittyy kymmenkunta pähkylää. Upossarpio kukkii heinä-elokuussa. Vaikka laji on monivuotinen, useimmat yksilöt tuhoutuvat talven aikana. Uudet kasvustot kasvavat siemenistä.


title: Upossarpio

text: Kukkimaton upossarpio muistuttaa useita muita kapealehtisiä uposkasveja, mutta tavallisesti kasvi kukkii ja on siten helppo tunnistettava. Eniten laji muistuttaa heinäsarpiota ("A. gramineum"), mutta lajeja ei juurikaan tavata samoilla esiintymisalueilla.


title: Upossarpio

text: Upossarpio on Itämerellä kotoperäinen laji. Lajin suurimmat esiintymät ovat Perämeren Suomen puoleisella rannikolla Kalajoelta Kemiin. Yleisimmillään laji on Oulun, Hailuodon ja Limingan seuduilla. Aikaisemmin upossarpiota on tavattu myös Vaasan seuduilta sekä Pyhtäältä itäiseltä Suomenlahdelta. Näiltä alueilta laji lienee kuitenkin hävinnyt.


title: Upossarpio

text: Suomessa kasvaa 80 % koko Euroopan ja samalla koko maailman upossarpioista. Suomen ulkopuolelta lajia on tavattu Suomenlahden itäpohjukasta Venäjältä sekä Keski-Ruotsista Mälaren-järvestä.


title: Upossarpio

text: Upossarpio kasvaa matalassa murtovedessä. Kasvupaikat ovat pääasiassa suojaisia ja pehmeäpohjaisia rantoja, esimerkiksi rantaviivan läheiset lammit. Laji suosii myös rantalaitumia ja on kärsinyt perinteisen laidunnuksen loppumisesta. Perämeren maankohoamisalueilla lajin kasvupaikat tuhoutuvat jatkuvasti, mutta toisaalta tilalle syntyy koko ajan myös uusia elinympäristöjä.


title: Sirpa Tolonen

text: Sirpa Tolonen (27. marraskuuta 1900 Mikkeli – 25. helmikuuta 2001 Helsinki) oli suomalainen näyttelijä.


title: Sirpa Tolonen

text: Tolonen kävi Mikkelissä ruotsinkielistä Antellien koulua. Hänet kiinnitettiin Tampereen Teatteriin vuonna 1920. Alkuun hän näytteli lähinnä yksinkertaisia naisrooleja, mutta sai vuonna 1921 merkittävän roolin Ferenc Herczegin komediassa"Sinikettu", jossa hänen lahjakkuutensa pääsi esiin.


title: Sirpa Tolonen

text: Teuvo Puron johtajakaudella Tolonen sai runsaasti päärooleja. Puro oli muutoinkin kiinnostunut Tolosesta. He tekivät kävelyretkiä Pyynikille, mutta Tolonen otti aina siskonsa Elli Tolosen esiliinakseen. Tolonen näytteli vuoden verran Viipurissa, josta palasi Tampereelle 1923. Ammattilaisnäyttelijän ura oli verraten lyhyt jakso Tolosen yli satavuotisesta elämästä. Avioiduttuaan vuonna 1928 Tolonen muutti Ranskaan ja lopetti uransa. Hänen jäähyväisnäytelmänsä oli "Kunniallinen hekuma".


title: Sirpa Tolonen

text: Toloseen kohdistui teatterissa kateutta, joka myrkytti ilmapiirin. Tolonen käytti asemaansa hyväksi esimerkiksi pitämällä sisarensa puolia roolijaoissa. Hän sai myös muutettua Erkki Kivijärven komedian "Eeva" loppuratkaisun mieleisekseen. Tolosen tulkitsema Eeva Ström meni hänen ratkaisussa naimisiin toisen miehen kanssa kuin Kivijärven alkuperäistekstissä.


title: Sirpa Tolonen

text: 1930-luvulla Tolonen oli vielä sivuosassa kahdessa elokuvassa. Risto Orkon elokuvassa "Minä ja ministeri" (1934) hänet nähdään palveluspaikkaa hakevana neitinä. Valentin Vaalan komediaklassikossa "Vaimoke" (1936) hänellä on niin ikään sivuosa.


title: Sirpa Tolonen

text: Jarno Pennanen mainitsi jäähyväiskirjoituksessaAamulehdessä Tolosen olleen näyttämöllä sekä tyttönen että daami, joka laajensi asteikkoaan aina tragedienneen asti. Pennanen näki Tolosen olleen vasta puhkeamassa kukkaan uransa lopussa.


title: Asentoreseptori

text: Asentoreseptorit ovat sisäkorvan pyöreässä ja soikeassa rakkuloissa sijaitsevia reseptoreita, jotka tiedottavat pään asennosta painovoimakentässä ja suoraviivaisesta kiihtyvästä tai hidastuvasta liikkeestä. Asentoreseptorit ovat karvasoluja, joiden karvoja liittää toisiinsa hyytelö. Hyytelön päällä on kalsiumkarbonaatista muodostuneita tasapainokiviä, jotka taittavat hyytelöä ja siten myös karvasolujen karvoja, kun päähän vaikuttaa suoraviivainen hidastuva tai kiihtyvä liike. Karvasoluista lähtee tieto kiihtyvästä liikkeestä kuulo-tasapainohermoa pitkin keskushermostoon.


title: StarCraft II: Wings of Liberty

text: StarCraft II: Wings of Liberty on Blizzard Entertainmentin kehittämä ja alun perin 2010 Windowsille ja Mac OS:ille julkaisema "StarCraft"-tietokonestrategiapelisarjan videopeli. Pelin on ilmoitettu olevan kolmiosaisen trilogian ensimmäinen osa.


title: StarCraft II: Wings of Liberty

text: Pelitrilogian jokainen osa käsittelee erikseen yhtä pelin rotua. Ensimmäinen osa keskittyy Terraneihin eli ihmisiin, toinen osa, "", Zergeihin ja kolmas osa, "", Protosseihin.


title: StarCraft II: Wings of Liberty

text: Peli tarjoaa suurin piirtein saman verran yksiköitä joka lajille kuin ensimmäinen peli. Perusyksiköt "zergling", "mariini" ja "zealot" tekevät paluun uusilla ominaisuuksilla. Zealot voi nyt tehdä nopean rynnäkön vihollisen kimppuun etäältä, mariineilla on uusi haarniska ja zergling voi mutatoitua baneling-nimiseksi kemialliseksi pommiksi. Monet yksiköiden muutokset ovat yhteydessä tarinaan. Esimerkiksi menetettyään Aiur-planeetan protossit eivät enää pystyneet valmistamaan "dragoon-yksiköitä" (mekaanisia taistelupanssareita haavoittuneille sotureille). Tämän takia kaikki mahdolliset saatavilla olevat dragoonit paranneltiin vahvemmiksi ja näin luotiin uusi yksikkö nimeltä "immortal", joka kykenee voimistetun energiakilpensä avulla selviämään taistelukuntoisena jopa suorasta ydiniskusta.


title: StarCraft II: Wings of Liberty

text: Esittelyvideo osoitti uudenlaisia tapoja ympäristössä liikkumiseen. Ihmisten "reaper"-yksikkö voi hyppiä esteiden yli eikä sen tarvitse välittää maaston vaihtelusta. Samaten protossien "stalker" voi tehdä lyhyen matkan telesiirtymisiä paikasta toiseen, mitä kykyä esiteltiin takaa-ajossa. Protosseilla on myös uusi emoalus (mothership), joka on Protossien tukiyksikkö ja joita on mahdollista lähettää kentälle vain yksi kerrallaan. Jokainen zergien maayksikkö kykenee hautautumaan ja osa jopa liikkumaan ollessaan hautautuneena.


title: StarCraft II: Wings of Liberty

text: Pelin mukana tulee myös todella tehokas ja moninpuolinen Galaxy Editor, jolla voi muokata ja luoda karttoja. Galaxy Editorilla on tehty jo mm Tetris- ja Asteroids-kloonit.


title: StarCraft II: Wings of Liberty

text: Kuten edeltäjässään, myös Starcraft II:ssa on kahta erilaista resurssia: mineraalit ja kaasu. Työntekijäyksiköt hakevat mineraaleja mineraalipellosta ja vievät ne päärakennukseen, jolloin pelaaja saa mineraalin käyttöönsä. Kaasun kerääminen toimii muuten samalla tavalla mutta pelaajan tarvitsee ensiksi rakentaa jalostusrakennus kaasugeysiirin päälle, jotta työntekijät voivat hakea sitä. Pelin alkaessa pelaajalla on päärakennus ja muutama työntekijä heti valmiina keräämään resursseja mutta resurssit kuluvat ennen pitkää, jolloin niitä pitää lähteä hakemaan alkuperäisen tukikohdan ulkopuolelta. Mineraali on kahdesta tärkeämpi resurssi, sillä matalan tason yksiköitä voi kouluttaa ilman kaasua ja myös kaasua vaativat yksiköt tarvivat koulutukseen myös mineraalia.


title: StarCraft II: Wings of Liberty

text: Pelin tarina sijoittuu neljä vuotta "Brood War" -pelin tarinan lopun jälkeen. Suurin osa Brood Warin aiheuttamasta vahingosta on korjattu. Arcturus Mengskin hallitsema Terran Dominion hallitsee ihmisten asuttamia maailmoja ja nämä planeetat ovat vahvan tyrannian alaisuudessa. Vapaustaistelija Jim Raynor on perustanut Raynor's Raiders -nimisen vapausjärjestön jonka tarkoituksena on Dominionin vallan syrjäyttäminen. Mutta Raynorin tavoitteet ovat kaukana onnistumisesta, koska Mengsk on ottanut käyttöönsä vahvimman aseensa: median. Median avulla hän on leimannut Raynorin terroristiksi, joka nauttii ainoastaan viattoman veren vuodatuksesta. Mutta niin Raynor kuin Mengsk eivät tiedä, että Sarah Kerrigan, Zergien Queen of Blades, on valmistautumassa uuteen sotaan ja on vain askeleen päässä sen aloittamisesta.


title: StarCraft II: Wings of Liberty

text: Blizzard Entertainment ilmoitti suljetun betatestauksen aloittamisesta 17. helmikuuta 2010 Peli julkaistiin 27. heinäkuuta 2010.


title: StarCraft II: Wings of Liberty

text: Pelit-lehden arvostelija Samu Ollila kehui käyttöliittymän parannuksia ja yksinpelikampanjan mukaansa tempaavuutta.


title: StarCraft II: Wings of Liberty

text: Peliä myytiin 2010 joulukuun loppuun mennessä lähes 4,5 miljoonaa kappaletta maailmanlaajuisesti


title: Johannes Sundwall

text: Johannes Sundwall (15. marraskuuta 1877 Uusikaarlepyy – 29. elokuuta 1966 Helsinki) oli suomalainen antiikintutkija (historioitsija, filologi).


title: Johannes Sundwall

text:
Sundvallin vanhemmat olivat seminaarin johtaja Fredrik Wilhelm Sundvall ja Fanny Augusta Sjöman. Hän pääsi ylioppilaaksi 1895 ja valmistui filosofian kandidaatiksi 1901, maisteriksi 1903 sekä lisensiaatiksi ja tohtoriksi 1906. Sundvall toimi Helsingin yliopiston dosenttina vuodesta 1907 ja Åbo Akademin antiikin historian sekä roomalaisen ja kreikkalalsen kirjallisuuden professorina 1921–1945 ("extraordinarie professor i gamla tidens historia" 1919–1921 ja "ordinarius i antikens historia med grekiska och romerska litteraturen" 1921–1945). Hän oli myös Åbo Akademin humanistisen tiedekunnan dekaani 1931–1942.
Sundvall oli Suomen tiedeseuran jäsen vuodesta 1911, Saksan arkeologisen instituutin jäsen vuodesta 1922, Itävallan arkeologisen instituutin jäsen vuodesta 1913, Comitato permanente per 1’Etrurian kirjeenvaihtajajäsen vuodesta 1927, Istituto di Studi Etruschin jäsen vuodesta 1933, Deutsche Akademie in Münchenin kunniajäsen vuodesta 1936 ja Upsalan humanistisen tiedeseuran jäsen vuodesta 1949. Hän sai Ateenan yliopiston kunniatohtorin arvon 1937.


title: Johannes Sundwall

text: Antiikin maailmaa monipuolisesti tutkinut Sundwall kirjoitti kansainvälistä huomiota herättäneitä tutkimuksia muun muassa kreikkalaisesta ja roomalaisesta kirjallisuudesta, lineaari-B-kirjoituksesta, lyykialaisista erisnimistä, attikalaisesta prosopografiasta, sosiaalihistoriasta ja numismatiikasta, itaalisesta esihistoriasta ja Länsi-Rooman historiasta.


title: Johannes Sundwall

text: Sundvall oli naimisissa kolme kertaa:


title: Sydämen amiraali

text: Sydämen amiraali on Martti Servo & Napanderin viides albumi, joka ilmestyi vuonna 2005.


title: Sydämen amiraali

text: Kaikki kappaleet sovittanut Martti Servo & Napander.


title: Christer Bruun

text: Christer Fredrik Magnus Bruun (s. 4. toukokuuta 1955 Helsinki) on suomalainen historioitsija ja antiikin tutkija. Hän on Toronton yliopiston Rooman historian professori vuodesta 1994 lähtien. Bruun toimi Suomen Rooman-instituutin johtajana 1997–2000.


title: Christer Bruun

text: Bruun valmistui ylioppilaaksi vuonna 1974 ja filosofian kandidaatiksi 1983 Turun yliopistosta. Lisensiaatiksi hän valmistui vuonna 1987, opiskeli Oxfordin yliopistossa 1988–1989 ja väitteli filosofian tohtoriksi Helsingin yliopistossa vuonna 1991. Hän on tehnyt tutkimusta Roomassa vuodesta 1982 alkaen, Oxfordissa 1992, Kölnissä Humboldt-stipendiaattina 1993–1994, Durhamin yliopistossa 2009, Münchenissä 2010 ja Princetonissa 2012.


title: Christer Bruun

text: Vuosina 1980–1985 Bruun työskenteli Yleisradion ruotsinkielisenä toimittajana. Hän oli Suomen Akatemian tutkimusassistentti 1985–1991 ja nuorempi tutkija 1993. Vuonna 1994 Bruun aloitti professorina Toronton yliopistossa ja vuonna 2013 hänestä tuli Classics-laitoksen esimies. Vuodesta 1985 Bruun on ollut Åbo Akademin Rooman historian dosentti ja vuodesta 1998 Turun yliopiston antiikin historian dosentti. Bruun oli Hufvudstadsbladetin kolumnisti vuosina 1998–2011.


title: Christer Bruun

text: Bruunin tutkimusaiheita ovat muun muassa Rooman historia, epigrafiikka, Rooman, keskiajan ja renessanssin vesihuolto, preettori Frontinus, Rooman topografia ja latinankieliset historioitsijat. Hän on julkaissut noin 95 tieteellistä artikkelia.


title: Christer Bruun

text: Bruun oli Finlands Svenska Skolungdomsförbundin hallituksen jäsen vuosina 1972 ja 1975. Vuosina 2012–2015 hän oli Classical Association of Canadan hallituksen jäsen.


title: Christer Bruun

text: Bruun on Suomen Historiallisen Seuran tutkijajäsen vuodesta 1995 ja Suomen Tiedeseuran jäsen vuodesta 2010.


title: Christer Bruun

text: Bruunin isä oli Patrick Bruun. Christer Bruun on naimisissa ja hänellä on kaksi lasta.


title: Liikereseptori

text: Liikereseptorit kuuluvat yhdessä asentoreseptorien kanssa sisäkorvan tasapainoreseptoreihin. Liikereseptorit ovat karvasoluja, jotka sijaitsevat sisäkorvan kalvosokkelon kaarikäytävien avartumissa. Kummassakin korvassa on kolme kaarikäytävää ja kussakin kaarikäytävässä on yksi avartuma, jossa liikereseptorit sijaitsevat pienen kummun päällä. Liikereseptorien karvoja yhdistää toisiina hyytelö, joka taipuu kaarikäytävien liikkeen mukaan. Pään joutuessa kiihtyvään tai hidastuvaan kiertoliikkeeseen kaarikäytävien neste liikuttaa hyytelöä ja sen sisällä olevia karvasolujen karvoja. Karvasoluista lähtee tieto kiihtyvästä tai hidastuvasta kiertoliikkeestä keskushermostoon kuulo-tasapainohermoa pitkin.


title: Margareta Steinby

text: Eva Margareta Steinby (vuoteen 1961 "Wilén"; s. 21. marraskuuta 1938, Viipuri) on suomalainen professori (emerita). Hän on filosofian tohtori, antiikin historioitsija ja arkeologi. Hän on toiminut Helsingin yliopiston yleisen historian dosenttina 1977–1979, Suomen Rooman-instituutin johtajana 1979–1982 ja 1992–1994 sekä Rooman valtakunnan arkeologian professorina 1994–2004 Oxfordin yliopistossa ("Archaeology of the Roman Empire", All Souls College). Parhaiten Steinby tunnetaan työstään Rooman topografian ja arkkitehtuurin tutkimuksessa, etenkin hänen toimittamastaan kuusiosaisesta teoksesta "Lexicon Topographicum Urbis Romae" (1993-2000).


title: Margareta Steinby

text: Steinbylle myönnettiin vuonna 1991 Valkoisen Ruusun ritarikunnan kunniamerkki.


title: Ottopiste

text: Ottopiste (Otto.) on Automatia Pankkiautomaattien ylläpitämä pankkiautomaattiverkosto, jolla on toimipisteitä ympäri Suomea. Ottopisteiden palveluihin kuuluvat setelinostot, tilitietojen kyselyt ja puheajan lataaminen matkapuhelimeen. Osalla automaateista ("TalletusOtto") on mahdollista myös tallettaa käteistä rahaa pankkitilille. Vuonna 2017 Ottopisteitä oli Suomessa noin 1 400.


title: Ottopiste

text: Ottopisteissä käytetään kahden eri laitevalmistajan automaatteja: NCR:n skotlantilaisen tytäryhtiön ja saksalaisen Wincor Nixdorfin. Ohjelmiston sekä uudet sirukortinlukijat on toimittanut Fujitsu Services ja tietojärjestelmästä vastaa Tieto.


title: Ottopiste

text: Ottopisteissä on oma, keltaisella suuaukolla varustettu lukija tavallisia kortteja varten ja sinisellä suuaukolla varustettu sirukorttia varten.


title: Ottopiste

text: Automatia on vuodesta alkaen 2013 tuonut käyttöön TalletusOtto-automaatteja, joilla voi sekä tallettaa että nostaa käteistä rahaa. Automaatti ottaa vastaan sekä seteleitä että kolikoita. Talletus tilitetään debit-korttiin liitetylle tilille. Automatian tavoitteena on avata noin 150 TalletusOtto-automaattia eri puolille Suomea.


title: Ottopiste

text: Automatia Pankkiautomaatit aloitti toimintansa 1994, kun se osti suurimpien pankkien eli SYP:n, KOP:n, Postipankin ja Osuuspankin käteisautomaatit. Automatian omistivat neljä pankkiryhmittymää yhdessä. Perustamisen taustalla olivat automaattien kustannusten karsiminen ja Suomessa ollut pankkikriisi. Tavoitteena oli pankkien liian tiheäksi kasvaneen automaattiverkoston karsiminen ja huollon keskittäminen. Säästöpankeilla oli vielä tämän jälkeen omat automaatit.


title: Ottopiste

text: Vuoden 2005 alusta suurimpien pankkien automaatit ovat olleet Automatia Pankkiautomaatit Oy:n hallussa.


title: Ottopiste

text: Ottopisteiden määrä on laskenut. Vuonna 2006 niitä oli noin 1 700 kappaletta.


title: Ottopiste

text: Ottopisteillä oli monopoliasema Suomen pankkiautomaattimarkkinoilla vuoden 2008 kevääseen asti, jolloin Rautakirjan vielä tuolloin omistamiin R-kioskeihin alettiin asentaa Nosto-automaatteja. Vuonna 2012 niiden rinnalle tuli Eurocashiltä myös Cash-automaattibrändi.


title: Ottopiste

text: Vuonna 2009 Ottopisteissä alettiin näyttää Saunalahden mainosta asioinnin päätyttyä. 2010-luvulla Ottopisteile tuli mahdollisuus tehdä lahjoitus hyväntekeväisyyteen noston yhteydessä.


title: Tiitu Takalo

text: Tiitu Takalo (oik. Vilja Takalo, s. 1976) on suomalainen sarjakuvataiteilija, sarjakuvakäsikirjoittaja, kuvittaja ja pienkustantaja. Hän on toiminut myös sarjakuvapiirtämisen opettajana. Takalolla on klassisen taiteen ammattikorkeakoulutus. Hän valmistui Tampereen Ammattikorkeakoulusta vuonna 2001.


title: Tiitu Takalo

text: Takaloa pidetään yhtenä sukupolvensa taitavimmista sarjakuvapiirtäjistä. Hän sai vuonna 2015 Sarjakuva-Finlandian teoksestaan "Minä, Mikko ja Annikki". Aikaisemmin hän oli ollut Sarjakuva-Finlandia-ehdokkaana kolmesti. Vuonna 2007 ehdolla oli hänen albuminsa "Kehä", vuonna 2008 albumi "Jää" ja vuonna 2012 albumi "Ottopoikia ja työläistyttöjä". Vuonna 2010 Takalolle myönnettiin Vuoden naistutkimusteko -palkinto. Hänet valittiin vuoden 2014 Tamperee Kuplii -sarjakuvafestivaalin kunniavieraaksi. Vuonna 2017 hän sai Suomen sarjakuvaseuran Puupäähattu-tunnustuspalkinnon ansioituneesta sarjakuvaurastaan. Tiitu Takalo tunnetaan erityisesti naiseuden, tyttöyden, ihmissuhteiden sekä aktivismi- ja vaihtoehto-elämäntapojen kuvaajana . Takalon työtä esiteltiin Miia Vistilän toimittamassa vuonna 2008 ilmestyneessa "Kotimaista naissarjakuvaa" -teoksessa (BTJ-kustannus).


title: Tiitu Takalo

text: Takalon piirtämää sarjakuvaa julkaistiin ensimmäisen kerran Kemin pohjoismaisen sarjakuvakilpailun vuoden 2000 albumissa ”Musta*Naamio – Fan*Tom”. Hänen ensimmäinen oma julkaisunsa oli vuonna 2000 omakustanteena julkaistu "Siivekkäitä naisia", joka oli Takalon samana vuonna perustaman perustaman Hyeena kustannus -pienkustantamon ensimmäinen julkaisu.